3 Topik Matematik Tambahan Paling Susah

Tonton versi video di sini

Matematik Tambahan mungkin satu – satunya subjek yang disepakati secara ijmak oleh semua pelajar aliran sains sebagai subjek yang paling memeningkan dan susah.

Pening sebab dalam kelas ternganga, bila buka buku tak faham apa, dan bila buat latihan tak tahu nak mula macam mana.

Kurang – kurang tulis je la balik soalan tu

Dan susah sebab markah periksa lagi sikit dari jumlah jari tangan dan jari kaki. Kalau waktu tingkatan satu sampai tiga kita biasa dapat A dalam matematik, abang dia matematik tambahan boleh saja membuli dan menjatuhkan air muka kita..

Dalam subjek matematik tambahan sendiri ada topik yang lagi susah dari yang lain, jadi artikel ini senaraikan tiga topik matematik tambahan yang paling susah!

3) PEMBEZAAN / DIFFERENTIATION

Pembezaan atau differentiation sebenarnya tidaklah susah sangat. Tapi ia sukar difahami pada pertama kali kita diperkenalkan sebab ia mengajar satu konsep baru dalam matematik. Ia ubah cara kita pandang matematik, dan cara kita pandang dunia.

Pembezaan adalah pengenalan awal kita kepada kalkulus. Apa tu?

Mudahnya, cuba kita tengok garisan ini. Kalau cikgu suruh kita cerita pasal garisan ni, apa kita jawab?

hai

“Nak cerita apanya cikgu, ini contengan lah. Cerita pasal kawan sebelah saya ni bolehlah, semalam Aisyah clash dengan dia.”

Tapi dengan kalkulus kita disuruh mengorek cerita garisan ni, dengan bahasa matematik!

Apa persamaan yang lahirkan garisan ni? Apa nilai maksimum dan minimum? Apa kadar kecerunan, kadar perubahan? Ini cerita – cerita yang kita boleh korek daripada satu garisan yang kita anggap lekeh ni, dengan menggunakan bahasa pembezaan.

Lagi seronok dari cerita Badang

Eh, matematik ni bukan tambah tolak darab bahagi je ke?

Tapi mujur pembezaan ni bukanlah susah, senang je nak selesaikan. Formula pun tak banyak. Cuma perlu hadamkan jadual ini je.

Senang je

2) PERSAMAAN KUADRATIK

Alahai persamaan kuadratik. Ini bab yang paling awal yang buat manusia menyerah kalah dengan matematik tambahan. Sebab apa bab ini susah? Mari kita berkenalan dulu dengan persamaan kuadratik.

Bentuk umum persamaan kuadratik adalah

b dan c boleh bersamaan 0

Dan ini pula bentuk graf yang dihasilkan oleh persamaan itu.

Cik adik, kalau a pada muka cik adik lebih dari kosong, mesti lagi manis.

Tadi kita ada sebut tentang cerita dan masalah yang kita kena analisa berdasarkan garisan yang kita anggap tak istimewa ni. Hakikatnya masalah yang kita kena analisa berdasarkan satu persamaan kuadratik adalah cukup panjang dan kompleks, mengalahkan drama Korea. Kot. Saya tak tengok drama Korea.

“Apa hang kata?”

Untuk satu persamaan kuadratik, permasalahan yang perlu dikeluarkan dan diselesaikan:

Peta minda persamaan kuadratik

Ai banyaknya masalah dari satu persamaan. Rasanya kehidupan berumah tangga pun tak banyak masalah macam ni (ditulis sebelum kahwin, nanti lepas kahwin kena semak balik)

Jadi topik ini sebenarnya suruh kita buka mata dan hargai perkara yang kita rasa mudah. Garisan ringkas macam ini pun ada banyak penceritaan kalau kita mahu analisa.

1) PENGAMIRAN / INTEGRATION

Astaghfirullah. Pengamiran.

Topik ini bukan setakat susah waktu SPM, tapi jadi igauan dan mimpi ngeri di Universiti.

Yang faham faham lah

Pengamiran ini apa? Ringkasnya, ia adalah versi terbalik pembezaan. Kita ambil lengkungan tadi.

Sekarang, katakan kita mahu cari keluasan lengkungan tersebut, macam mana kita nak buat? Bentuk dia tak sekata, jadi kita tak boleh gunakan formula mencari keluasan petak, atau bulatan, atau segi tiga yang kita tahu.

Jadi, apa yang kita boleh buat adalah dengan melukis beberapa bentuk petak untuk menganggar secara kasar luas lengkung tersebut. Ye lah, sebab keluasan petak kita senang cari. Ini permulaan yang baik, tapi masalahnya, banyak kawasan yang tak termasuk dalam pengiraan.

Jadi kita pun tambahkan lagi bilangan petak. Keluasan jadi makin tepat. Dan kita tambah lagi, sampailah keluasan lengkung jadi makin lama makin tepat.

menambah petak untuk kira keluasan

Dan bila kita kecilkan keluasan petak tersangat – sangatlah kecil, kita akan dapat satu nilai keluasan yang tepat. Kemudian bolehlah kita jadikan ia satu formula matematik yang kita panggil pengamiran.

Formula pengamiran vs pembezaan

Jadi pengamiran ni nombor satu pada tahap kesusahan sebab formula dia lagi pening dan leceh berbanding pembezaan?

Bukan tu je!

Pengamiran susah sebab ada banyak cara pengamiran.

Bukan saja cara – cara pengamiran ini kompleks dan melangkau beberapa disiplin matematik macam trigonometri dan nombor kompleks, kebiasaannya cara – cara pengamiran yang banyak itu hanya boleh digunakan pada masalah tertentu dan tidak yang lain!

Jadi anda perlu tahu cara gunakan teknik pengamiran, dan bila nak gunakannya, dan untuk masalah yang mana satu, dan yang penting, tak boleh cuai!

Maka layaklah pengamiran dinobat topik matematik tambahan paling susah.

“Tak tau nak bangga ke tak” – En Pengamiran

Kesimpulan

Kesimpulannya, ada beberapa topik matematik tambahan yang susah berbanding yang lain. Mungkin senarainya berbeza untuk setiap orang. Mungkin ada orang yang tak anggap matematik ni macam makan biskut untuk mereka (Aiman). Jadi, ketahui mana satu yang kita lemah, dan fokus untuk menguasainya.

Atau tinggalkan soalan tu waktu periksa, fokus dulu yang lain.


Uji Akal – Pemotong Rambut

Kedai pemotong rambut mana yang anda mahu pergi?

Jawapan:


Ada Beza ke Bila Kita Masuk Sekolah ‘Elit’ dan Sekolah ‘Biasa – biasa’?

Waktu tahun ketiga Universiti kami dibahagikan kepada beberapa kumpulan untuk selesaikan projek semester tersebut. Mulanya saya macam biasa lah, tak kisah sangat kumpulan mana dapat. Kumpulan kali ni saya seorang Melayu, seorang China dan 3 orang Mat Saleh. Bagus juga bahagi kumpulan rawak ni, boleh buat member baru.

Tapi rupa – rupanya tekaan saya salah. Rupa – rupanya kumpulan tak dibahagi secara rawak, tapi berdasarkan markah yang diperoleh semester lepas. Maksudnya, kumpulan saya semuanya dapat markah yang lebih kurang, err… biasa – biasa. Dan geng – geng first class dikelompokkan bersama sesama mereka.

Maka apa yang berlaku adalah macam yang dijangka. Geng – geng first class kekal dapat markah yang tinggi dan kumpulan – kumpulan markah biasa – biasa macam kami kekal dengan … markah biasa – biasa.

Timbullah rasa tak puas hati. Bukan tujuan datang universiti nak belajar ke? Nak belajar dengan lecturer, nak belajar dengan kawan coursemate yang pandai – pandai. Sebahagian coursemate first class ada yang dah kerja industri, yang dah tau selok belok buat report, dan dah dilatih dengan prosedur engineering design. Maka kalau mereka diasingkan oleh universiti daripada kumpulan kitorang yang tak banyak ilmu dan pengalaman, semata – mata untuk bentuk satu kumpulan elit yang akan skor tinggi dalam assignment, macam mana kami di bawah nak belajar dan perbaiki keputusan kami?

Memanglah kumpulan mereka ‘elit’, sebab memang mereka dari awal dah bagus!

Tapi sebenarnya bila difikirkan balik, persoalan yang tengah difikirkan ni juga terpakai dengan sistem pendidikan yang kita lalui berbelas – belas tahun. Iaitu pembezaan sekolah ‘elit’ dan ‘sekolah biasa – biasa’. Apa hakikat perbezaan antara dua jenis institusi pendidikan ni?

Tapi macam mana kita nak nilai klaim bahawa ‘Sekolah SBP dan MRSM lagi baik berbanding sekolah SMK’?

Pertama sekali, kita dihadapkan dengan masalah fundamental bahawa secara individu, mustahil untuk kita bandingkan secara mutlak antara kedua – dua jenis sekolah ni. Sebab kita tak boleh hidup dua kehidupan serentak, satu di SBP, dan satu di SMK (duhh). Maka apa yang kita boleh bandingkan adalah mungkin pembelajaran kita di SMK waktu tingkatan 1 sampai 3, kemudian pembelajaran kita di SBP waktu tingkatan 4 sampai 5. Tapi mana kita tau kot kalau kita terus belajar di SMK sampai tingkatan 4 dan 5 sama je pembelajaran kita? Kalau kita skor straight A waktu di SBP, mana kita tahu kita tak akan jua skor straight A di SMK?

Itu belum lagi bila kita masukkan juga faktor lain, tingkatan 4 tu kebetulan cikgu yang kita suka ajar kita, orang yang buli kita dah pindah, sekolah kita dapat pertolongan kewangan menteri dan construction bising buat longkang 200 m dari kelas kita dah habis. Ini semua jadikan perbandingan terus antara kehidupan SBP dan SMK kita amat sukar jika tak mustahil. Kita bukan hidup sebagai alat uji kaji makmal.

Jadi sebenarnya apabila dibuat perbandingan SBP dan SMK, ia adalah berpandukan elemen pihak ketiga. Testimoni orang, apa kita baca dalam surat khabar dan yang paling besar sekali, keputusan peperiksaan awam.

Umumnya, semua orang pasti setuju bahawa MRSM dan SBP secara umumnya peroleh keputusan SPM yang lagi baik berbanding SMK. Jadi terjawablah persoalan kita, betul? “Sekolah SBP dan MRSM lagi baik berbanding sekolah SMK sebab keputusan SPM sekolah – sekolah elit tu lagi tinggi”.

Tapi nanti dulu, kalau macam tu, kenapa boleh wujud pelajar – pelajar SMK yang cemerlang teruk dalam SPM? 13, 14 A+. Malah kadang – kadang lagi dahsyat daripada pencapaian pelajar SBP dan MRSM dalam sejarah.

Maka ini membawa kita kepada cerita asal saya tentang pelajar elit tadi. Sekolah SBP dan MRSM boleh skor cemerlang dalam SPM sebab yang dimasukkan belajar dalam institusi – institusi tersebut memang dah cemerlang dari awal. Mereka ambil talent pool daripada sekolah – sekolah SMK dan meninggalkan pelajar yang kurang berkemahiran pelajar tinggal di sekolah – sekolah tersebut. Kecuali untuk beberapa pelajar special case yang mungkin tiada rezeki ke SBP atau memang sengaja pilih untuk kekal di SMK.

Jadi ini membawa kita kepada kesimpulan awal “Bukan sekolah yang tentukan kecemerlangan pelajar – tapi pelajar itu sendiri” Pelajar yang memang cemerlang akan cemerlang tak kiralah di SMK atau SBP atau UM atau Sheffield.

Pernyataan ini jugak bermasalah. Sebab kita tau sekolah – sekolah top ni ada fasiliti – fasiliti yang mantap (tak berapa apply pada sekolah saya kot, haha). Jadi fasiliti – fasiliti ini dah pasti dapat hasilkan output pelajar yang lagi baik berbanding sekolah miskin, betul?

Emm… ada kebenaran, tapi tak berapa tepat. Pertama, sebab ini cuma nilaian aspek material, dan kedua, Ia bergantung pada pelajar itu sendiri juga sebenarnya. Bagilah mai makmal world class, perpustakaan 8 tingkat, aplikasi blackboard tahap batcave pun, kalau member nak tuang kelas main Dota, tak jadi jugak.

Tapi sekolah itu sebenarnya boleh dinilai baik atau buruk, lemah atau kuat, berdasarkan faktor by design dan by premise. Apa yang sekolah tu nak capai, dan apa matlamat utamanya, berdasarkan premis dan identiti yang membentuk sekolah tersebut.

Macam mana contoh sekolah yang berbeza by design and premise? Contohnya Maahad Tahfiz premis utamanya adalah melahirkan pelajar yang hafaz Quran. Maksudnya tak ada mak ayah yang letak anak belajar Tahfiz untuk hafal Das Capital. Begitu juga semacam sekolah agama dan MRSM Ulul Al bab. Premis mereka adalah keseimbangan nilai agama dan keilmuan ‘sekular’.

Dengan kata lain, sekolah yang baik, menurut pandangan saya, adalah sekolah yang miliki acuan yang baik, yang dibentuk secara by design oleh premis dan objektif awal. Semua pelajar satu Malaysia, tak kira cemerlang atau tak, akan melalui SPM. Tapi tak semua akan dapat peluang lalui acuan yang baik.

Dan dengan acuan yang baiklah saya percaya dapat melahirkan satu natijah yang paling besar dan paling sukar diperoleh oleh kesemua institusi di dunia. Bi’ah Solehah. Saya percaya, pengalaman melalui budaya dan suasana Bi’ah Solehah lebih berharga daripada sekalian ‘A+’ dalam dunia.

Asasnya, mesej yang saya cuba nak sampaikan adalah jangan terlampau obses dengan perbandingan keelitan sekolah yang anda diberi rezeki lalui. Jika anda tak dapat rezeki ke SBP atau MRSM atau sekolah ‘elit’ yang lain, jangan rendah diri dan jadikan seolah – olah itulah penentu nilaian diri anda. Jika anda lepasan sekolah ‘elit’, jangan sombong dan menganggap rezeki akan jatuh ke riba.

Begitu juga, saya beranggapan pemilihan sekolah dan institusi pendidikan yang baik sepatutnya tak berdasarkan keputusan SPM semata – mata. Perlu dinilai identiti dan premis sekolah tersebut, walaupun mungkin belum terkenal. Dan paling utama, sekolah yang memiliki Bi’ah Solehah adalah satu nikmat.


10 Sekolah Terbaik STPM 2017

Keputusan STPM tahun ini lagi cemerlang dari tahun lepas. (STPM) 2017 meningkat dengan catatan Purata Nilai Gred Keseluruhan (PNGK) nasional naik kepada 2.76 berbanding 2.71 pada 2016.

Tapi biasalah, setiap kali keputusan peperiksaan awam besar diumumkan, kita tak minat sangat nak tahu statistik, nombor – nombor. Kita sama ada nak tahu anak penakan kita berapa A, atau sekolah lama kita dulu nombor berapa dalam senarai. Walaupun dah 30 tahun tinggal sekolah.

Jadi inilah senarai 10 sekolah terbaik STPM 2017, dengan sumber dari Harian Metro


Kenapa Kita Periksa?

Tonton versi video di sini

Pelajar Malaysia dengan periksa memang dah macam kacang dengan kulit. Mana tidaknya, peperiksaan bermula sejak darjah satu! Sekurang – kurangnya kita hadapi periksa 4 kali setahun. Bermakna jika anda ambil SPM, anda sudah ambil periksa paling kurang 40 kali.

Banyak tu!

Tapi tak cukup lagi, sebab anda akan hadapi lagi peperiksaan – peperiksaan pra – uni, diploma, A – level dan sewaktu ambil sarjana 3 ke 5 tahun.

Dalam berpuluh – puluh peperiksaan yang kita ambil itu pula ada beberapa peperiksaan besar peringkat kebangsaan semacam UPSR, PMR (sebelum diganti PT3), dan SPM. Peperiksaan seragam peringkat antarabangsa pula seperti A – level dan International Baccalaureate.

Peliknya, kalau ditanya semua orang apa perkara paling dibenci waktu zaman sekolah, pasti peperiksaan akan dapat sekurang – kurangnya senarai tiga teratas. Sistem yang dibenci secara ijmak ini bagaimanapun diteruskan tanpa ada isyarat akan dihentikan dalam masa terdekat.

Maka berkumandanglah soalan berikut setiap kali beberapa hari sebelum peperiksaan:

“Kenapa kita periksa?”

Dari Mana Datang?

Untuk menjawab soalan kenapa, biasanya kita kena telusuri dulu sejarah dan cerita panjang soalan kita. Dalam kes peperiksaan, kena tahu dari mana datang, sejak bila?

Sejarawan jejak sistem peperiksaan ini berasal dari China. Ya, China. (Patutlah stereotaip asian genius tu wujud)

Dari awal abad ke – 7, Kerajaan China bentuk satu peperiksaan awam bernama Keju. (Tak, tak ada lawak pasal susu terfermentasi tu. Artikel ini ada standard)

Tujuan peperiksaan ini, adalah untuk lahirkan penjawat awam yang berkedudukan tinggi, supaya dapat berkhidmat dengan maharaja.

Sistem peperiksaan ini pula sangat susah, dan sangat penting sebab ujian inilah yang akan tentukan masa depan, kedudukan hierarki dalam masyarakat dan gaji. Lantaran kepentingan untuk berjaya dalam peperiksaan ini, lahirlah lah pula aktiviti peniruan dalam peperiksaan. Macam sekaranglah, penulis tak buat lah tapi.

Cuma bezanya, orang yang kena tangkap meniru, boleh kena hukum bunuh di situ juga. Kalau Kementerian Pendidikan buat sistem gini sekarang entah berapa lama entah kena kecam netizen.

Dalam dunia Islam pun ada sistem ujian sebenarnya, contohnya cikgu – cikgu yang akan menguji hafazan Quran anak murid. Dalam bidang hadis pula, di Kairouan, pelajar yang lepasi pendidikan dan ujian hadis akan diberi sijil bernama Bil Haq al – Riwayah yang bermaksud ‘kebenaran untuk meriwayatkan hadis’

Pernah dengar tak istilah Bil Haq al Riwayah ni? Macam biasa dengar pula kan? Menurut Dr Bilal Philips, istilah Bil Haq al Riwayah kemudian dipinjam orang Barat dan diubahsuai menjadi Baccalaureate.

Jadi untuk pelajar International Baccalaureate, ini asal usul Diploma pelik ‘pressure cooker’ yang anda ambil dua tahun tu.

Maka sistem peperiksaan ini sebenarnya berasal dari Timur, hanya pada abad ke – 19 lah Barat mula guna pakai sistem ini.

Kelakarnya, beberapa abad kemudian, semua orang Timur pula kemudian guna pakai pula model ‘peperiksaan Eropah’.

Ini adalah kes klasik cikgu yang menjadi anak murid.

Di Malaysia pula, peperiksaan besar peringkat negara bukanlah sesuatu yang lama. Ia sistem yang agak baru apabila diwujudkan pada tahun 1980 – an. SPM peringkat seluruh Malaysia pula bermula pada tahun 1987.

Kenapa Periksa?

Jadi kita sudah bincangkan sedikit tentang sejarah periksa. Bolehlah kita mula menjawab soalan kenapa kita periksa.

Ada  2 dimensi jawapan untuk soalan ini, ada jawapan mudah, dan jawapan yang mendalam, menyentuh tentang sistem.

Versi mudahnya, peperiksaan digunakan untuk mengukur perkembangan pelajar. Macam mana nak tau pelajar belajar sesuatu dan bukan menganga tengok halkum cikgu? Kita beri dia ujian. Kalau pelajar tu boleh jawab, kita tahulah dia belajar.

Ujian juga boleh tolong kita untuk tolong pelajar dalam akademik. Kalau dia gagal dalam ujian sains, boleh lah kita tahu yang dia lemah sains. Maka boleh lah kita beri dia intervensi.

Itu jawapan mudah yang biasa kita dengar, iaitu berkisar tentang anak murid. Tapi sebenarnya sistem peperiksaan ini pergi lagi dalam, apabila ia bermain dalam arena negara dan dunia.

Sistem peperiksaan berkembang dahsyat sebab nak memenuhi permintaan revolusi industri yang seolah – olah memarketkan sistem pendidikan. Timbul di sini satu watak utama yang baru dalam perbincangan kita – data.

Antara fungsi sistem peperiksaan adalah nak membolot sebanyak mungkin data akademik pelajar, sebagaimana model syarikat korporat yang nak membolot sebanyak mungkin data pelanggan dan bakal pelanggan.

Jadi macam mana orang atasan nak dapatkan data sebanyak mungkin?

Rasanya kita semua pernah alami sendiri jawapan dia, ia dengan mereka kumpulkan puluhan ribu pelajar dari seluruh negara, suruh mereka beramai – ramai ambil satu peperiksaan besar – besaran yang standard, semua orang jawab set soalan yang sama, dan berpusat – biasanya di bawah kawalan dan seliaan Kementerian Pendidikan negara tersebut.

Jadi kerajaan (atau badan swasta) nak kumpulkan sebanyak mungkin data pendidikan pelajar. Tapi data pendidikan yang macam mana?

Cerita tentang pelajar Tingkatan 5, Abu tolong kawan dia belajar fizik pukul 3 pagi? Cerita tentang Minah gagal matematik banyak kali tapi tak pernah berhenti jumpa cikgu?

Data mestilah senang dikira, objektif, kuantitatif dan kompak. Cerita – cerita di atas, walaupun menyentuh hati, tak boleh dimuatkan dalam sijil. Jadi semua nilai pendidikan perlu dikecilkan dalam bentuk abjad: A B C D dan nombor : CGPA 3.5 atau 4.0 dll.

Jadi apabila dah dapat banyak data yang boleh dikira ini, apa yang boleh dibuat? Banyak. Data tersebut boleh dianalisi, diproses, dan distatistikkan untuk:

Maksudnya banyaklah faedah peperiksaan ni! Mesti tak ada orang komplen kan? Mesti yang merungut kata peperiksaan ni tak baguslah, stress, rosakkan nilai pendidikan, ini semua mengada – ngada je betul? Memanglah banyak kau orang merungut, sebab gagal periksa, kan?

Masalah Sistem Peperiksaan

Sebenarnya masalah dengan sistem peperiksaan memang banyak dibincang dan ditulis dalam buku dan jurnal akademik. Siap ada gerakan lagi yang nak minta dibatalkan langsung sistem peperiksaan peringkat kebangsaan.

Krisis dengan sistem peperiksaan ini adalah pada 3 dimensi:

Peperiksaan sangat ditakuti oleh pelajar sebab sifatnya yang ‘high stake’. Peperiksaan yang kita ambil mungkin sekali saja seumur hidup digunakan untuk tentukan masa depan, masuk universiti mana, kerja apa, biasiswa berapa, jumlah hutang, jadi mana tak tertekan?

Masalah tekanan periksa sangat menjadi – jadi di negara Asia semacam China, sampai ada fenomena exam fever, iaitu kemurungan yang melampau bila menjelang peperiksaan, hinggalah membawa pada membunuh diri.

Peperiksaan juga bertanggungjawab mengecap cap ‘gagal’ dalam kalangan budak – budak berumur seawal 7 ke 8 tahun. Dan ini sudah pasti akan datangkan masalah psikologi apabila mereka meningkat dewasa.

Menarik juga, apabila peperiksaan menghierarkikan pelajar, memisahkan mereka mengikut martabat dan kategori. “Top scorer” akan duduk kelas atas dan “low scorer” duduk kelas bawah. Maka akan wujudlah isu antara dua darjat, top scorer akan terus maju, sedangkan low scorer akan terus corot.

Dari segi sistem, lantaran pelajar terdesak dan tertekan nak skor tinggi kerana itulah penentu nilai diri mereka, maka kes meniru makin lama makin teruk. Ye lah, orang kampung pun tak kisah faham atau tidak apa yang mereka belajar, yang paling penting berapa A dalam sijil. Maka baik meniru je asalkan tak kena tangkap, kan?

Dan sebab keputusan peperiksaan sangat – sangat dipandang penting, timbul banyak bisnes tuisyen semata – mata untuk bantu skor periksa. Itu saja tujuan penubuhan mereka.

Dan kewujudan buku – buku pelik macam buku skema jawapan tumbuh macam cendawan lepas hujan. Dalam buku tu memang tiada lain melainkan beratus – ratus soalan, skema jawapan, markah jawapan, tahun soalan tu pernah keluar periksa. Buku inilah yang pelajar pegang tiga hari sebelum periksa, dihafal, ditekap atas kepala dan tasmik!

Peperiksaan juga mengusutkan nilai pelajar menjadi semata – mata gred dan nombor. Apabila setiap kali lepas periksa orang kampung akan bertanya ‘berapa A’ atau ‘berapa CGPA’. Mereka tak bertanya seronok atau tidak belajar, subjek mana paling suka, atau cikgu mana yang paling mereka sayang.

Bagaimanapun yang paling merisaukan adalah kesan peperiksaan terhadap pembelajaran dan ilmu.

Kita bukan lagi belajar kerana ilmu, tapi kerana periksa dan terpaksa.

Kita belajar untuk cari cara memaksimakan markah periksa, bukan untuk memahami ilmu.

Kita menghafal ilmu untuk dimuntahkan balik dalam peperiksaan. Bila habis periksa, kita lupa semua.

Dan kita abaikan semua ilmu yang tak ada dalam periksa. Kita tekan suis tutup bila cikgu kata ‘ini tiada dalam periksa’.

Kesimpulan

Apabila dikorek, pasti kita akan kesan 1001 masalah dengan sistem periksa. Namun hakikatnya walau sebanyak mana pun masalah dengan sistem tersebut, ia sukar dipertikai dari segi praktikalnya. Tambahan pula, amat sukar untuk kita datangkan satu sistem baru berskala besar untuk ganti daya komprehensif dan pragmatik sistem peperiksaan.

Namun ada satu cara mudah untuk kita semua, selaku pelajar, untuk buat, dan kena buat.

Jangan meniru.

Kerana walau sesusah manapun soalan, walau berapa banyak kali pun kita gagal, walau sebesar manapun harapan mak ayah nak tengok kita skor, jangan sekali – kali meniru.

Sebab walau seberapa banyak pun sistem pelajaran kita berubah, akan ada satu kebenaran yang tak akan bertukar.

Ilmu itu datang dari Allah, dan Allah lah yang akan jadi penguji akhir dan pemberkat ilmu kita.


3 Nasihat Untuk Pelajar ke Luar Negara

Untuk pelajar yang mahu melanjutkan pelajaran ke luar negara, beberapa nasihat untuk anda:

1) Bila sampai ke luar negara, terus cari masjid dan surau. Bumikan diri anda dengan fitrah anda. Tuhan yang sama di Malaysia adalah yang sama juga di UK / Mesir / Australia dll.

2) Jumpa kawan tempatan, cuba cari ruang untuk bercakap tentang belief. Faham apa kepercayaan dan budaya mereka. Perkara ni amat jarang kita buat waima sesama pelajar Melayu / Cina / India di Malaysia sekalipun. Atau boleh cuba program tandem learning.

3) Cuba cari pengalaman paling berharga yang mungkin anda tak akan dapat di mana – mana melainkan di tempat belajar anda itu. Di samping belajar dan kejar silibus, kenal pasti juga pengalaman macam mana yang paling ’emas’. Kalau saya di UK contohnya, pengalaman paling berharga adalah tengok remaja Inggeris umur 17 tahun peluk Islam depan masjid walaupun tak pernah ada kawan Muslim, tak diajar tentang Islam, dan tak pernah pergi Masjid.

Selamat mencari!


5 Perkara untuk Dibuat Selepas Dapat Keputusan SPM

Alhamdulillah, keputusan SPM 2017 telah diumumkan, dan banyak berita positif yang kita terima. Mungkin ada yang sudah kebas tangan bersalam dengan saudara – mara yang ucap tahniah, mungkin ada yang dah bingkaikan keputusan pada dinding bilik. Atau mungkin ada yang dah fikirkan “apa selepas ini?”

Ada beberapa perkara yang boleh dibuat selepas dari anda menerima keputusan SPM tersebut, artikel ini senaraikan lima cadangan yang baik.

1) Sujud syukur, ucap alhamdulillah, dan berterima kasih.

Mungkin di sebalik kegembiraan terima antara sijil terpenting hidup anda, anda terlupa untuk bersujud syukur dan bertahmid kepada Tuhan Maha Pencipta yang memberi rezeki kejayaan kepada kita.

Biasalah, manusia kan memang selalu terlupa.

Apapun keputusan yang anda dapat, mungkin dijangka, mungkin tak dijangka, ucapkan pujian dan syukur kepada Allah. Begitu juga, jangan lupa berterima kasih kepada sebanyak mungkin cikgu yang mengajar anda (atau tak mengajar), ibu bapa, kawan – kawan yang berjaga malam ajar kita jawab soalan fizik.

Kongsi penghargaan ilmu – ilmu yang kita peroleh dengan mereka semua 🙂

2) Dalami diri, fahami apa nak dicapai dalam hidup.

Mungkin sepanjang waktu cuti selepas SPM kita ‘hadiahkan’ diri kita dengan rehat berbulan – bulan. Ialah, honeymoon kan? Dah penat lelah belajar untuk periksa SPM dua tahun apa salahnya cuti main Dota, Hearthstone, Mobile Legends, panjat tangga ranking 3 bulan ye dak?

Boleh jadi hati dan minda kita terbeku, keruh dan berkarat disebabkan ke’mandom’an yang begitu lama. Kemudian sekarang tersentak pula dengan kewujudan sekeping ijazah.

Jadi, inilah masa untuk kita kembali ‘berfungsi’ semula, dan memikirkan apa sebenarnya yang kita nak capai dalam hidup.

Adakah aku nak menyumbang kepada masyarakat, adakah aku sebenarnya nak kumpul duit, hidup senang, adakah aku nak cuba segala benda baru yang menarik dalam hidup tanpa kongkongan, adakah aku nak ikut saja ‘flow’ masyarakat yang selamat dan konsisten, macam mana nak masuk syurga akhirnya…

Adakah aku nak sambung belajar, atau nak terus kerja, atau tunggu dulu nak rehat lagi beberapa tahun? Kalau aku pilih pilihan – pilihan ini, sebab apa?

Ini mungkin soalan – soalan berat yang kalau boleh kita tak nak tanya. Tapi inilah waktu terbaik untuk anda introspeksi diri anda, tanya soalan – soalan ini. Cari masa terbaik, mungkin atas sejadah selepas solat.

Ada orang yang mungkin umur 30 tahun baru tertanya – tanya soalan ini. Anda sangat bertuah kalau berfikir tentangnya sekarang.

3) Baca tentang latar belakang kerjaya/ subjek yang diminati waktu belajar.

Jika anda sudah miliki cita – cita dan visi tentang kerjaya atau laluan akademik pilihan, maka saya cadangkan anda baca sedikit tentang latar belakang kerjaya atau subjek yang anda minati tersebut waktu belajar.

Bukan apa, sebabnya boleh jadi minat kita dulu datang dari pelbagai punca. Boleh jadi kita minat sebab cikgu yang ajar tu seronok, boleh jadi kita minat sebab tahun tu ada watak drama Korea / Inggeris / Melayu yang mahir dalam bidang tu dan kita rasa terinspirasi.

Tapi, kalau kita tak bersedia, boleh jadi kita akan terkejut apabila sifat subjek yang kita pelajari itu berubah 180 darjah. Contohnya ambil Bio sebab tak minat matematik, tapi sudahnya berjela – jela statistik kena buat. Atau ambil kejuruteraan sebab minat sains tapi entah ke mana ‘sains’nya.

Pembacaan itu pula bukanlah semacam ‘hafal persamaan Navier Stokes sebab itu silibus tahun dua’. Kalau boleh cuba terokai subjek yang kita sukai itu dari segi falsafah dan sejarahnya.

Taip dalam google ‘philosophy/ history of engineering/ physics/ biology pdf’ contohnya. Banyak bahan bacaan yang terbaik.

Lebih kurang macam nak cari pasangan lah, kalau boleh kita nak tau latar belakang dia, suka makan apa, kenapa dia perangai macam tu, tak cukup sebab kita berkenan sebab terpandang mata je.

4) Kaji Laluan Belajar / Biasiswa

Setelah itu, boleh lah anda mulakan penerokaan memahami laluan belajar anda ke menara gading, yang dah pasti, akan dimulakan dengan asasi / STPM/ STAM / matrikulasi / A – level / International Baccalaureate dan lain – lain.

Jika anda nak belajar dalam negara, lain laluannya. Kalau anda nak belajar dalam negara, lain juga laluannya.

Ini carta alir laluan belajar yang anda boleh tempuhi:

Begitu juga, kaji prospek biasiswa mana untuk diambil. Banyak lah persoalan yang boleh ditanya pasal biasiswa, siapa yang tawarkan, bila, untuk siapa, untuk belajar ke mana, jumlah tajaan, keperluan minimum dan lain – lain.

Relaks, tenang, jangan gelojoh. Kaji sampai anda puas hati dengan maklumat dan pilihan yang anda buat. Kalau terlepas satu dua tajaan sebab anda ralik mengkaji pun tak apa. Yang penting anda yakin bila mengisi kontrak.

Antara website baik untuk dirujuk adalah: https://afterschool.my/scholarship

5) (Banyak) Tanya Senior

Ini mungkin yang paling penting.

Pastikan anda banyak bertanya tentang laluan yang anda mahu ambil untuk masa depan anda. Hubungi abang kakak yang dah berkerjaya dan dapatkan maklumat mengenai kerjaya mereka dan bagaimana untuk sampai ke sana.

Kadang – kadang ada soalan yang kita malu sebab tanya sebab “eh, macam bodoh je soalan aku ni”. Takpe, tanya je. Kadang – kadang sesetengah soalan tak akan dapat dijawab walau banyak mana pun kita baca, dan hanya boleh dapat melalui pengalaman mereka yang dah lama dalam bidang / pengajian yang kita minati.

Yang paling penting, jangan lupa tanya Allah dalam solat Istikharah. Berseronoklah dengan dimensi baru kehidupan anda selepas SPM ya 🙂


Senarai Sekolah Terbaik SPM 2017

Berikut adalah senarai sekolah terbaik untuk SPM 2017. Penilaian adalah berdasarkan gred purata sekolah (GPS). Senarai dibahagikan kepada tiga sekolah terbaik keseluruhan, 10 sekolah terbaik MRSM dan 10 sekolah terbaik SBP.

Sekolah Terbaik SPM 2017

sumber

Sekolah MRSM Terbaik 2017

Sekolah SBP Terbaik 2017

sumber

*Senarai tertakluk kepada perubahan dan akan dikemas kini masa ke masa.


5 Kebolehan Genius yang Kita Tak Mampu Ikut

Tonton versi video di sini

Kadang – kadang, rasa cemburu juga dengan orang – orang yang kita panggil ‘genius’.

Merekalah golongan yang kita biasa nampak skor tinggi dalam periksa, hasilkan ciptaan – ciptaan yang penemuan akademik terbaru, pegang jawatan tinggi akademia, dan dapat jawab soalan cikgu walaupun tidur dalam kelas.

Dah pasti, bila kita baca kisah – kisah kebolehan genius, akan timbul rasa kagum dan akan terbit persoalan “Boleh ke aku ikut kegeniusan mereka ni?”.

Maka artikel ini senaraikan 5 genius dalam sejarah yang miliki kebolehan yang kita mungkin tak mampu ikuti sepanjang hayat.

1. Antonio Magliabechi – Speed Reader yang Gila Buku

Antonio Magliabechi, tokoh yang hidup pada tahun 1600, merupakan ahli perpustakaan dan dikenali sebagai bibliomania, iaitu seorang yang gilakan buku. Mungkin jenis gila yang paling bagus.

Beliau dikurniakan kebolehan pembacaan buku yang amat laju.

Suatu hari ada seorang penulis buku yang cuba menguji daya ingatan Magliabechi, maka dia bawakan satu manuskrip baru yang tak pernah dibaca dan menyuruh Magliabechi baca. Setelah beberapa ketika dengan serta merta Magliabechi pulangkan, mengesahkan dia dah baca keseluruhan buku.

Beberapa hari kemudian penulis buku tersebut berpura – pura kehilangan bukunya dan bertanya kalau Magliabechi ingat beberapa perenggan.

Magliabechi kemudian menulis semula keseluruhan buku tersebut dengan sempurna siap dengan titik noktah dan koma, langsung serupa dengan yang asal.

Magliabechi menghabiskan bacaan sebanyak 40 000 dan 10 000  manuskrip sepanjang hidupnya. Diceritakan dia akan tidur atas katil yang dikelilingi berjilid – jilid buku, yang dihabiskan setengah jam setiap satu, hinggalah dia tertidur.

2. Hamka – Menulis Magnum Opus dalam Penjara

Bagi siapa – siapa yang banyak menulis tentu setuju tempat dan suasana memang sangat penting untuk hasilkan tulisan. Tambah lagi yang menulis tulisan berat dan akademik, semacam thesis atau jurnal akademik.

Itulah sebabnya karya Magnum Opus, masterpiece Hamka sangat mengagumkan, sebab ia dihasilkan dalam penjara.

Hamka atau Haji Abdul Malik Karim Abdullah adalah antara ulama ulung Nusantara. Beliau difitnah oleh Parti Komunis Indonesia berkomplot membunuh Presiden Soekarno, dan kemudiannya dihumban dalam penjara.

2 tahun dalam penjara, Hamka yang disangkakan akan meringkuk di belakang tiang besi menghasilkan tafsir ulung Nusantara, juzuk 1- 30, 9 Jilid semuanya, sangat berkualiti tinggi, lengkap dengan penjelasan kosa kata, sebab nuzul ayat, munasabat ayat, berbagai – bagai riwayat hadis sehingga diiktiraf universiti al Azhar itu sendiri.

3. Srivinasa Ramanujan – Menghasilkan Rumus Matematik dengan Hanya Berimaginasi

Ramanujan merupakan seorang ahli matematik ulung India, yang dilahirkan serba kekurangan.

Pada waktu muda, beliau mula mencuba – cuba menghasilkan formula dan rumus matematik sendiri, hanya melalui intuisi. Tapi kebolehannya terkekang dengan kehidupan miskinnya di India, dan tak mampu peroleh pendidikan Universiti.

Satu hari, seorang ahli Matematik England terkenal, G.H Hardy terima satu surat yang mengatakan ini datang dari seorang prodigi matematik. Mula – mula Hardy tak melayan surat tersebut, kerana beliau sudah banyak dapat surat – surat yang mengatakan mereka dapat selesaikan rumus – rumus matematik, tapi hakikatnya mengarut saja.

Ternyata Hardy terdetik melihat surat tersebut. Dia kata “Orang yang hantar ini sama ada penipu atau genius”. Setelah 2 jam meneliti Hardy keluarkan keputusan genius.

Sebabnya apabila melihat formula – formula yang ditulis Hardy mengatakan tak ada orang yang boleh berimaginasi hasilkan rumus – rumus ini. Ternyata penghantar tersebut adalah Ramanujan, dan dia kemudian dijemput belajar di Cambridge.

Apa yang menakjubkan adalah Ramanujan kemudian menghasilkan 3000 – 4000 rumus matematik yang ditulis dalam buku nota peribadinya. Kalau orang lain hobi mereka kumpul setem, hobi Ramanujan adalah mengeluarkan 5 – 6 teorem baru setiap hari.

4. Zhang Heng – Polymath, Multi Genius yang Kuasai Pelbagai Bidang.

Dalam sejarah ada segolongan manusia yang istimewa, iaitu yang dipanggil polymath. Mereka adalah multi genius yang kuasai pelbagai bidang ilmu, serta mampu mensintesiskan jaringan ilmu untuk selesaikan masalah kompleks.

Mereka adalah golongan yang kita tertanya – tanya, tidur berapa jam sehari?

Di China terdapat seorang polymath yang terkenal dalam lipatan sejarah, bernama Zhang Heng.

Zhang Heng yang hidup pada zaman Dinasti Han merupakan ahli falak, ahli matematik, saintis, jurutera, pereka cipta, ahli geografi, kartografer, artis, penyajak dan sarjana bahasa.

Serius, tidur berapa jam sehari?

Antara sumbangan Zhang Heng seperti seismometer, sfera armilari berkuasa hidraulik, pengiraan nombor pi, teori lunar dan gerhana bulan.

Walaupun berbakat besar, kerajaan China waktu tu nampaknya seperti tak menghargai beliau kerana bergaji kecil. Lebih kurang nasib tenaga akademik kita jugalah nak dibanding dengan gaji artis.

5. Bukhari – Ingatan yang Tersangat Cemerlang

Imam Bukhari, atau nama sebenarnya Muhammad bin Ismail digelar sebagai amirul mukminin dalam bidang hadis, dan juga merupakan penulis sahih Bukhari, kitab yang dianggap kedua paling sahih setelah al Quran.

Kekuatan Imam Bukhari merupakan satu tanda kekuasaan Allah. Pada waktu beliau berumur 10 tahun, sudah terserlah kehebatan beliau.

Bukhari mengatakan: Aku mulai belajar kepada ad-Daakhili dan ulama lainnya. Suatu saat, beliau membacakan satu hadits di hadapan orang-orang (dengan sanad dari) Sufyan, dari Abu Zubair dari Ibrahim… Maka aku berkata kepadanya, “Sesungguhnya Abu Zubair tidak meriwayatkan (hadits) dari Ibrahim”. Ia pun menghardikku. Lantas aku berkata, “Cuba telitilah kembali kitab aslinya”. Ia pun memasuki rumah dan meneliti kembali, kemudian keluar dan bertanya, “Bagaimana penjelasannya wahai anak muda?”. Aku menjawab, “(Yang dimaksud) adalah Zubair bin ‘Adi dari Ibrahiim..”. Beliau lantas mengambil penaku dan membetulkan kitabnya, seraya berkata, “Engkau benar”.

Kehebatan hafalan beliau juga tampak ketika Ulama Baghdad mendengar akan kedatangan Abu ‘Abdillâh ke kota mereka. Dengan sengaja, mereka itu mempersiapkan seratus hadits dan kemudian menukar dan merubah matan dan sanadnya. Mereka menukar matan satu sanad dengan teks hadits yang lain, dan begitu sebaliknya. Setiap orang memegangi sepuluh hadits yang nantinya akan dilontarkan kepada Abu ‘Abdillâh sebagai bahan ujian kekuatan hafalannya.

Orang-orang pun berkumpul di dalam majlis. Orang pertama menanyakan kepada Imam al-Bukhâri sepuluh hadits yang ia miliki satu persatu. Setiap kali ditanya, Imam al-Bukhâri menjawab, sampai hadits yang kesepuluh, “Saya tahu mengenalnya (hadits itu dengan sanad yang disebutkan). Para Ulama yang hadir pun saling menoleh kepada yang lain dan berkata, “Orang ini (benar-benar) paham”. Sementara orang yang tidak tahu tujuan majlis itu diadakan menilai Imam al-Bukhâri sebagai orang yang lemah hafalannya.

Kemudian tampillah orang kedua, melakukan hal yang sama. Dan setiap kali mendengarkan satu hadits, beliau berkomentar sama, “Aku tidak mengenalnya”. Selanjutnya tampil orang ketiga sampai orang terakhir. Dan komentar beliau pun tidak lebih dari ucapan, “Aku tidak mengenalnya”.

Setelah semua selesai menyampaikan hadits-haditsnya, Imam al-Bukhâri menoleh ke arah orang pertama seraya meluruskan, “Haditsmu yang pertama mestinya demikian, yang kedua mestinya demikian, yang ketiga mestinya demikian, sampai membenarkan hadits yang kesepuluh. Setiap hadits beliau satukan dengan matan-matannya yang benar. Beliau melakukan hal yang sama kepada para ‘pengujinya’ lainnya sampai pada orang yang terakhir. Akhirnya, orang-orang pun betul-betul mengakui akan kehebatan hafalan beliau


Guru Afrika yang Ajar Microsoft Word tanpa Komputer Dihadiahkan Komputer untuk Sekolah

Cikgu sekolah di Ghana yang tular di media sosial dan arus perdana baru – baru ini dihadiahkan habuan yang amat setimpal.

Kisah beliau yang mengajar anak murid perisian Microsoft Word di atas papan hitam kerana ketiadaan komputer di sekolah menyentuh hati jutaan orang yang terinspirasi akan kecekalan guru tersebut mengajarkan ilmu.

Richard Appiah Akoto, 33, yang merupakan guru Informasi dan Teknologi Komunikasi (ICT) di Betenase M/A Junior High School di bandar Sekyedomase, lebih kurang sejauh perjalanan dua jam setengah dari bandar kedua Ghana, Kumasi.

Sekolah tersebut tidak miliki komputer walaupun sejak 2011, pelajar 14 dan 15 tahun dikehendaki lulus dalam peperiksaan peringkat kebangsaan yang menyertakan subjek ICT sebagai silibus.

Kisah Akoto mendatangkan inisiatif dari pelbagai pihak untuk mendermakan komputer kepada sekolah tersebut.

Penderma dari University of Leeds, UK mendermakan laptop yang baru dan diikuti oleh 5 komputer desktop dan 1 laptop peribadi untuk Akoto daripada NIIT, sekolah latihan komputer di Ghana.

Ramai yang menamakan Akoto sebagai ‘Guru Kebangsaan Terbaik’, satu anugerah tahunan untuk guru yang menawarkan hadiah rumah tiga bilik di mana lokasi yang dikehendaki.

sumber


Sains Tulen vs Sains Gunaan – ‘Perang’ Aliran Universiti

Tonton versi video di sini

Anda minat sains?  Hala tuju impian seseorang yang meminati sains pada peringkat SPM mungkin adalah untuk meneruskan pengajian tinggi dalam lapangan sains, dan kemudian memperoleh kerjaya dalam arena saintifik.

Namun sebaik melangkah ke pengajian tinggi di kolej dan universiti, tak ramai yang didedahkan dengan pembahagian dan pembezaan dua cabang sains, iaitu sains tulen (pure science) dan sains gunaan (applied science). Maka ramai yang, didorong oleh minat mereka terhadap subjek sains ketika sekolah, terjun masuk saja dalam salah satu cabang ini tanpa pemahaman yang jelas.

Logiknya, kedua – dua ini adalah sains. Sains gunaan ada nama ‘sains’, sains tulen pun ada nama ‘sains’. Jadi kalau dah minat dengan sains tu, tak kisah lah ambil mana – mana, kan?

Alang – alang baik ambil saja aliran sains yang kita tahu boleh buat duit, contohnya kejuruteraan yang memang merupakan salah satu cabang sains gunaan. Maka sambil boleh belajar bidang sains yang kita minati, kita dapat juga prospek duit yang stabil, kan?

Soalannya, betul ke? Betul ke sains tulen dan sains gunaan tak banyak beza? Betul ke dua – dua ini selari dan serasi? Kenapa ada pembahagian pun kedua – dua jenis sains ni?

Sebenarnya, bila dikaji tentang latar belakang kedua – dua aliran ini, wujud pertembungan. Perseteruan yang lahir akibat perang.

Apa Sebenarnya?

Apa sebenarnya takrifan sains tulen dan sains gunaan? Berikut adalah maksud kedua – dua cabang sains tersebut:

Jadi berdasarkan penakrifan tersebut, kita dapat faham bahawa sains gunaan adalah semata – mata sains tulen yang diaplikasikan. Sains gunaan tak mampu berdiri sendiri tanpa sains tulen.

Sains tulen pula dianggap sebagai sains semata – mata untuk sains. Bermaksud, sains tulen dikaji hanya sebab nak tahu. Dan ia asalnya, tak dikaji untuk datangkan sebarang gunaan kepada manusia. Ia dianggap ilmu yang tulen.

Malah, terdapat saintis atau ahli matematik yang menyesal apabila teori mereka yang dianggap abstrak dan tak berguna akhirnya dijumpai aplikasinya. Contohnya, ahli matematik G . H Hardy yang kesal apabila kajian Number Theory beliau yang dianggap tak berguna kemudian ditemui pula kegunaan dalam genetik.

Sejarah Pertembungan

Apabila kita dah tahu tentang perbezaan takrifan kedua – dua aliran sains ini, maka timbul soalan, sejak bila timbulnya percabangan ini? Tak ada ke masalah apabila sains dibahagi jadi dua aliran?

Sebenarnya perselisihan antara dua aliran ini tercetus pada akhir abad ke 18, dan ya, memang timbul konflik idea.

Pada tahun 1883, satu dokumen bernama ‘Rayuan untuk Sains Tulen’ ditulis oleh Henry Rowland, seorang ahli fizik Amerika.

Dalam dokumen ini, aliran sains gunaan diserang teruk. Rowland kata, “Amerika yang ketika itu banyak fokus pada aplikasi sains adalah memalukan negara!” (national embarassment).

Sebabnya, sains aplikasi / gunaan dianggap mencuri idea – idea saintis – saintis jujur yang berbakat semata – mata untuk membuat duit. Pada masa yang sama, beliau menyuruh saintis – saintis muda untuk dididik melupakan keuntungan dalam sains gunaan. Mungkin aspek paling dahsyat dalam surat tersebut adalah apabila Rowland mengutuk professor – professor sains yang membuat duit dengan terjun ke kancah sains gunaan sebagai ‘sellout’.

Bidang yang mungkin paling terkesan dengan surat tersebut adalah kejuruteraan. Kejuruteraan dikatakan sebagai bukan sains, sebabnya, dalam sains tak ada konsep kepenggunaan yang pragmatik. Malah antara kritikan yang biasa dalam lingkungan falsafah adalah mengatakan kejuruteraan sebagai kursus orang yang tak boleh buat sains tulen.

Maka jelas di sini memang ada tembok yang memisahkan sains tulen dan sains gunaan. Namun pandangan terhadap sains mula berubah, apabila datang Perang Dunia Pertama.

“Sains bukan Syok Sendiri!”

Peperangan mendesak perkembangan teknologi perang. Maka, apa yang berlaku pada perang dunia pertama adalah saintis – saintis, jurutera dan penginovasi dikerah untuk mencipta teknologi perang.

Kemudian timbul saintis industri, iaitu saintis yang kadang – kadang buat sains tulen, dan kadang – kadang buat sains gunaan. Sains mula pada waktu itu dinilai dari segi utiliti, kerana nak memenangi perang. Kedudukan sains tulen mula tergugat. Apatah lagi, apabila berlaku perlumbaan antara sains tulen dengan sains gunaan untuk menyelesaikan masalah kapal selam sonar, keputusannya seri.

Kesucian sains tulen kemudian digugat lagi apabila muncul pihak kumpulan kiri yang mengklaim bahawa tak patut langsung dibezakan antara sains tulen dan sains gunaan. Sains memang sepatutnya berkhidmat untuk memajukan masyarakat. Tidakkah memang tujuan sains untuk datangkan kesenangan pada manusia?

Kumpulan pro sains tulen pula tak setuju dengan kenyataan ini yang mencabar kepercayaan mereka terhadap sains. Menurut mereka, sains tulen terjadi sendiri dan tak dirancang. Sains yang di’eksploitasi’ untuk semata – mata memanfaatkan manusia akhirnya tak membawa kepada pemahaman hukum alam.

Ada kebenaran pada kedua – dua hujah ini, namun terdapat masalah fundamental kepada klaim kumpulan pertama – ‘sains memang bertujuan memajukan manusia’. Kalau impak sains dalam perang dunia pertama mendatangkan keraguan kepada kepercayaan ini, perang dunia kedua dan bom atom meretakkannya terus.

Bagaimana Kita?

Berbalik kepada Malaysia, dan berbalik kepada diri kita pula, kalau kita suka sains sewaktu SPM, kita nak ambil aliran mana?

Jadi kita kena tanya diri kita, kenapa kita suka sains? Kalau kita suka buat inovasi, dan mungkin mahukan prospek peluang kerja yang stabil, mungkin yang lebih baik adalah untuk kita ambil sains gunaan, semacam kejuruteraan.

Tapi kalau kita suka mengkaji dan mengenal alam ciptaan Allah, kerana dengan memahami aturan alam mendekat diri kepada – Nya, mungkin sains tulen pilihan untuk kita.

Tapi bagaimana pula kalau anda top student? Top 30 SPM, markah 100% matematik, fizik, kimia. Senang kata, jika anda genius yang meminati sains. Aliran mana yang patut anda pilih?

Sejujurnya, ambilllah sains tulen. Kerana bukan saja semakin sedikit pelajar yang mengambil sains tulen, tapi masyarakat kita kini menghadapi krisis dengan kefahaman sains.

Jika ada golongan yang mampu merevolusikan ilmu sains, ilmu alam yang hilang dari budaya kita beratus – ratus tahun, yang bisa menyeragamkan sudut pandang sains dengan tasawwur kita sendiri, andalah orangnya.

Mungkin tak berbaloi kebijaksaan 1 dalam 10000 anda ini digunakan semata – mata untuk menyelesaikan masalah memaksimumkan keuntungankan klien.


13 Biasiswa untuk Pelajar Lepasan SPM 2018

Setelah menerima keputusan SPM dan STPM baru – baru ini, pasti ramai yang tercari – cari biasiswa mana satu yang sesuai untuk diambil. Berikut adalah beberapa senarai biasiswa bersama pautan untuk membantu anda membuat pilihan!

1. Biasiswa Bank Negara 2018 (Pra-Universiti)

Salah satu biasiswa paling dinanti-nantikan untuk kategori Pra- Universiti. Terdapat 2 jenis biasiswa iaitu Biasiswa Kijang Emas dan Biasiswa Kijang.
Biasiswa Kijang Emas ditawarkan kepada pelajar dengan keputusan SPM 2017 yang cemerlang. Ia dibuka untuk mana-mana jurusan pilihan di universiti terkemuka luar dan dalam negara.
Biasiswa Kijang pula terbuka kepada pelajar yang mendapat keputusan minimum 8A (A dan A+) dalam SPM 2017.

Tarikh tutup permohonan
21 Mac 2018

Pautan: Bank Negara Malaysia Scholarship Award 2018 / 2019

2. Program Penganjuran Pendidikan Petronas (PESP) 2018

Program Penganjuran Pendidikan PETRONAS (PESP) dibuka untuk pelajar dengan keputusan cemerlang untuk melanjutkan pelajaran dalam bidang terpilih program ijazah.
Pelajar diminta mengikuti semua proses dan peraturan dikenakan pada masa dan selepas permohonan. Permohonan hanya boleh dilakukan secara dalam talian.

Tarikh tutup permohonan
22 Mac 2018

Pautan: PETRONAS Education Sponsorship Programme

3. Biasiswa JPA 2018 (JKPJ)

Biasiswa Jabatan Perkhidmatan Awam dalam bentuk Pinjaman Boleh Diubah (PBU) bawah Program Khas di Jepun, Korea, Perancis dan Jerman (JKPJ) Tahun 2018.
Dibuka untuk semua lepasan SPM 2017 yang berminat dalam jurusan kejuruteraan, sains dan teknologi (S & T) serta sains sosial.

Tarikh tutup permohonan:
26 Mac 2018

Pautan: Biasiswa Jabatan Perkhidmatan Awam

4. Biasiswa UEM 2018

Program pra-universiti di Kolej Yayasan UEM (KYUEM) di Lembah Beringin sebelum melanjutkan pelajaran di universiti bertaraf antarabangsa di Malaysia.
Pelajar harus memiliki rekod akademik cemerlang sepanjang Tingkatan 4 dan 5 selain terlibat secara aktif dalam ko-kurikulum.
Dibuka untuk kursus di bawah jurusan perniagaan, kewangan, pembangunan alam sekitar dan kejuruteraan.

Tarikh tutup permohonan:
22 April 2018

5. Maxis What’s Next Scholarship

Biasiswa untuk mereka yang berminat alam melanjutkan pengajian ijazah, diploma dan ijazah lanjutan dalam mana-mana jurusan sama ada secara talian, di universiti tempatan atau luar negara.

Tarikh tutup permohonan
30 April 2018

Pautan: Maxis What’s Next Scholarship

6. Biasiswa Yayasan Sime Darby 2018

Pelajar SPM 2017 dengan minimum 7A (A+ dan A) boleh memohon biasiswa bagi pengajian asas untuk mempersiap diri ke program ijazah di universiti terkemuka di United Kingdom.
Penuntut pra-universiti akan diberi keutamaan dalam Biasiswa Ijazah Yayasan Sime Darby di luar negara selepas tamat kursus pengajian asas (foundation studies).
Jurusan pengajian yang ditawarkan ialah berkaitan perniagaan, komunikasi massa, kejuruteraan, sains, teknologi pertanian dan sains komputer.

Tarikh tutup permohonan
Tiada

7. Biasiswa Global PNB 2018

Biasiswa ini dibuka untuk pelajar dengan keputusan minimum 8A (A+ dan A) dalam SPM 2017 dan dengan minimum A2 dalam subjek English 1119 SPM 2017. Aktif dalam sukan dan ko-kurikulum dengan sifat kepimpinan yang tinggi.
Universiti akan dipilih oleh PNB mengikut keperluan PNB.

Tarikh tutup permohonan
26 Mac 2018

Pautan: Anugerah Biasiswa Luar Negara PNB 2018

8. Biasiswa OCBC

Biasiswa ini dibuka untuk pelajar yang sudah menerima tawaran pengajian atau sedang berada di tahun pertama program ijazah di universiti tempatan terpilih.
Sekurang-kurangnya 7A dan SPM atau minimum 2A dalam STPM atau setaraf dan pendapatan keluarga kurang RM 5,000 sebulan.

Tarikh tutup permohonan
30 Jun 2018

Pautan: OCBC Public Scholarship

9. Dana Pendidikan Elena Cooke

Pelajar lepasan SPM, STPM dan UEC dipelawa untuk memohon.
Minimum 3A dalam SPM dan/atau menepati kriteria lain seperti yang dinyatakan dalam borang permohonan.
Pendapatan isi rumah tidak melebihi RM42,000.00 setahun.

Tarikh tutup permohonan
30 Mac 2018

Pautan: Elena Cooke Education Fund

10. Biasiswa MyBrainSc

Biasiswa MyBrainSc dibuka untuk pengajian Ijazah dan Ijazah Lanjutan sepenuh masa dalam bidang sains tulen seperti fizik, kimia, biologi dan matematik di universiti awam.
Ia merupakan sebahagian agenda Kementerian Pendidikan Tinggi di bawah Pelan Strategik Pendidikan Tingggi Kebangsaan (PSPTN) dan menghasilkan sainstis muda.

Tarikh tutup permohonan
31hb Mac 2018

Pautan: Biasiswa MyBrainSc

11. Kolej Perubatan Antarabangsa IMC (Diploma Kejururawatan)

Biasasiswa untuk program kejururawatan di IMC dengan jaminan pekerjaan.
Pemohon wajib memiliki rekod pendidikan yang baik dalam SPM, STPM dengan kredit Matematik, Sains, Bahasa Malaysia serta 2 subjek (Biologi, Kimia dan Sains).
Lelaki dipelawa menyertai program ini.

Tarikh tutup permohonan:
23hb Mac 2018

Pautan: Sponsorships for Diploma in Nursing

12. Biasiswa Hong Leong

Biasiswa untuk isi rumah pendapatan rendah dengan keputusan pelajar yang cemerlang,
Pemohon harus memliki minimum 8A dalam SPM dan 6A dalam UEC.
Program Diploma atau Ijazah sepenuh masa bagi mana-mana jurusan yang diiktiraf di universiti dan kolej tempatan.

Tarikh tutup permohonan
1 Jun 2018

13. Biasiswa Yayasan Bank Rakyat PPBU

Dibuka untuk program sijil kemahiran, diploma, ijazah, ijazah lanjutan, dan PhD sepenuh masa.
Semua jurusan pengajian dibuka kecuali perubatan dan aviasi dengan keutamaan bagi jurusan akaun, perbankan, perniagaan, pengurusan, sumber manusia, ekonomi, komunikasi dan perundangan.

Tarikh tutup permohonan
29 Jun 2018

Pautan: Education Excellence Award

Sumber: freemalaysiatoday


3 Pencapaian Saintifik Dunia Melayu yang Kita Tak Tahu

Tonton versi video di sini

Kita biasa dengar sejarah kegemilangan Melayu pada waktu empayar Melayu Melaka, tapi mungkin sebab kejatuhan dan penjajahan selama 500 tahun, pencapaian dunia Melayu terutama dalam lapangan saintifik jarang didengari.

Iyalah, Barat kan alami revolusi industri, cipta mentol, temui elektrik, buat kereta, kembangkan falfasah sains. Dunia Melayu apa ada? Jadi ramai yang ingat bangsa Melayu lekeh dengan sains.

Betul ke? Atau ia sejarah yang cuba disembunyikan? Artikel ini akan menceritakan beberapa pencapaian saintifik dunia Melayu yang kita mungkin tak tahu, kiraan ke bawah!

3) Gobek Api – Asal Usul Enjin Diesel

Rupa – rupanya orang Melayu dah cipta teknologi piston api 200 tahun sebelum Barat, iaitu melalui penciptaan gobek api.

Menurut Prof Muati, gobek api adalah sejenis alat untuk menyalakan api. Ia diperbuat daripada kayu dan tanduk.

Ia sudah dicipta di Nusantara sejak abad ke 17 lagi dan mengguna pakai prinsip pemampatan. Prinsip gobek api adalah memampatkan piston sehingga mencapai kepanasan 430 darjah selsius.

Bermakna, saintis Melayu dulu sudahpun memahami ilmu kimia, fizik dan biologi untuk menghasilkan inovasi ini.

Sejarahnya, menurut jurnal kejuruteraan universiti Kansai, Jepun, Profesor Linde pernah memberi kuliah di Pulau Pinang pada pertengahan abad ke 18. Beliau kemudian diberi gobek api sebagai buah tangan.

Apabila Prof Linde menyalakan rokok menggunakan alat tersebut, kawannya Rudolf Diesel lantas merasa kagum dan tercetus idea untuk menghasilkan sistem enjin diesel.

Lalu setelah dipatenkan, terciptalah enjin pembakaran dalam (internal combustion engine) pertama di dunia.

Mungkin agak kelakar apabila Barat menciplak idea Nusantara, menyatakan milik mereka dan memanggil pula ciptaan nenek moyang kita sebagai teknologi kuno.

2) Istana Seri Menanti – Aplikasi Pengudaraan Semula Jadi yang Efisien

Agak pelik apabila kita lihat reka cipta rumah moden Malaysia sekarang, macam tak ada identiti.

Kenapa ada tiang Roman di Malaysia?

Malah orang kata seni pembinaan rumah moden seolah – olah mengutuk seni bina Melayu. Hijjaz daripada TV2 pernah kata “arkitek – arkitek yang letak tiang roman patut kena tembak je”. Sabar tuan.

Tapi apabila kita kaji kehebatan seni bina Melayu dulu, kita tak pening malah kagum. Dan ini direfleksikan daripada Istana Seri Menanti. Apabila kita melawat istana itu, kita akan dapati beberapa perkara yang unik, istana itu sangat cantik, tak ada paku dan sejuk.

Rupa – rupanya Istana Seri Menanti dan rumah tradisi Melayu mengimplementasikan pengudaraan semula jadi atau reka bentuk pasif. (Passive Design)

Apa itu reka bentuk pasif? Ia adalah bangunan yang tidak menggunakan pendingin mekanikal semacam pendingin hawa tapi mengguna pakai sumber semula jadi seperti angin, cahaya matahari dan pergerakan solar untuk memperoleh keselesaan termal.

Setelah mengguna pakai tenaga yang begitu banyak untuk menyejukkan dan memanaskan rumah, orang Barat mula mahu beralih kepada pengudaraan semula jadi. Dan mereka jadikan antara lain, rumah tradisi Melayu sebagai rujukan.

Rupa – rupanya jurubina rumah Melayu sudah fikirkan strategi untuk peroleh kawalan klimat optimal dengan cara:

Dan semua ini ada pada Istana Seri Menanti. Mereka ambil kursus arkitek di universiti mana dulu?

1) Keris – Ciptaan Saintis Melayu yang Hebat

Keris yang digunakan untuk bersilat dan sebagai alat kebesaran diraja adalah merupakan lambang kedaulatan Melayu. Keris yang paling popular sudah pastilah Taming Sari.

Orang biasa kaitkan keris dengan jin dan mistik. Tapi sebenarnya pembuatan keris melibatkan kemahiran saintifik.

Malah menurut Prof Abdul Muati, empu ataupun pembuat keris merupakan saintis zaman dulu kala. Sebabnya, seorang empu perlu mahir ilmu kayu dan besi. Mereka dapat tahu tahap lebur pelbagai jenis besi sedangkan zaman dulu, mana ada jangka suhu. Mereka cuma melihat warna api.

Begitu juga dengan fenomena keris berdiri, ia bukanlah disebabkan jin, tapi kerana empu pandai membahagikan besi sama berat walaupun bentuk keris tidak semitrikal.

Malah untuk menghasilkan keris yang berkualiti tinggi, empu perlu mencampurkan paling kurang 7 jenis besi. Berapa banyak besi untuk menghasilkan pedang samurai? Tiga. Bermakna keris hakikatnya lebih tinggi kualitinya berbanding pedang samurai.

Begitu jugalah perihal menggunakan air kelapa dan perahan limau. Air kelapa adalah asid lemah yang dapat hilangkan karat, sedangkan air limau pula asid kuat yang dapat hilangkan hanyir darah.

Malah, mungkin rahsia paling menarik tentang keris, adalah terdapat keris yang dicampurkan meteor untuk kuat dan tahan lama!

Kesimpulan

Ternyata bangsa Melayu sebenarnya miliki sejarah yang gah yang perlu dikorek semula supaya anak bangsa kita tak kehilangan identiti.

Dan sudah pasti, berbangga dengan pencapaian bangsa sendiri bukanlah bermakna merendah – rendahkan bangsa lain. Kita hidup aman harmoni dan menghargai kelebihan dan kekurangan masing – masing.-*


Kontroversi Ujian IQ

Anda pernah ambil ujian IQ?

IQ ataupun Intelligence Quotient adalah markah yang diperoleh setelah melalui ujian piawai untuk menilai kadar kebijaksanaan seseorang, yang kadang kala diambil menerusi ujian atas talian, atau kadang kala diambil melalui ujian formal institusi pendidikan.

Maka bila kita dah peroleh markah nilaian kebijaksanaan kita tu, kita mesti nak bandingkan dengan orang lain, terutama sekali genius – genius terkenal sejarah semacam Einstein.

Malah pernah beberapa kali heboh kisah – kisah kanak – kanak 11 tahun dapat skor IQ yang lebih tinggi daripada Einstein, hingga dijadikan simbol kebanggaan negara.

Jadi berapa sebenarnya IQ Einstein? Sebenarnya ini soalan yang sangat bermasalah.

Sebab Einstein tak pernah ambil ujian IQ.

Tidak ujian Binet – Simon (1904), tidak ujian Raven Progressive Matrices (1936) dan dah pasti tidak WAIS – Weschler Adult Intelligence Scale (1955). Ini semua variasi ujian IQ sepanjang sejarah.

Jadi kalau Einstein tak pernah ambil ujian IQ, macam mana boleh ada nilai IQ beliau? Kalau tak ada nilai sebenar IQ beliau, macam mana boleh jadi berita dan propaganda?

Malah soalan ini jadi semakin besar dan kritikal apabila wujud banyak senarai manusia paling bijak dalam sejarah yang disusun berdasarkan nilai IQ.

Bukan saja mereka semua tak pernah ambil ujian IQ jadi kita tak tahu dari mana nilai – nilai ini datang, majoriti besar manusia paling bijak dalam sejarah nampaknya adalah orang putih Eropah. Tiada nama ulama, sarjana Timur, orang Melayu apatah lagi.

Dan penggerak besar kepelikan terhadap konsep Intelligent Quotient ini adalah apabila dibuat percubaan untuk mengagak IQ Nabi Isa dan Nabi Muhammad.

Maka keraguan terhadap konsep IQ menjadi semakin besar.

Sejarah Konsep IQ yang Kontroversi

Isu dengan IQ jadi semakin meruncing apabila kita baca mengenai sejarah dan kontroversinya.

Ujian IQ pada asalnya dicipta untuk mengesan pelajar – pelajar sekolah rendah yang bermasalah dengan pelajaran di US. Itu saja. Tapi ia kemudian berubah menjadi satu ukuran nilai manusia, yang kemudian diekstrapolasi lagi dengan mengagungkan – agungkan orang yang skor tinggi dalam ujian tersebut.

Kontroversi awal yang mengeksploitasi keputusan ujian IQ adalah apabila ia digunakan oleh ahli psikologi Amerika untuk halang kemasukan imigran.

Imigran dihalang masuk sebab mereka dianggap ‘dungu’, sebab rata – rata mereka skor rendah dalam ujian IQ yang diwajibkan ke atas mereka sebelum boleh masuk ke US.

Tapi iyalah, dah pastilah markah mereka rendah. Ujian IQ tersebut dibuat dalam bahasa Inggeris, jadi mana mereka faham. Maka tersirat pula syarat menguasai bahasa Inggeris sebagai penilai kepandaian seseorang.

Kontroversi konsep IQ yang lebih besar adalah yang dipanggil sebagai Jensenism, iaitu apabila Arthur Jensen, seorang profesor pendidikan di Harvard, menggunakan ujian IQ untuk kata orang kulit gelap lebih dungu daripada orang kulit putih.

Untuk menambah kuah, beliau mengatakan bahawa ketidakbijakan orang kulit hitam adalah sebab faktor bangsa dan genetik. Bermakna, menurut Jensen, orang kulit hitam memang dilahirkan lebih dungu daripada orang kulit putih.

Malah beliau pergi lagi jauh apabila beliau menyeru juga kepada eugenics, satu kepercayaan paling kontroversi dalam dunia saintifik, iaitu gerakan untuk membiakkan manusia secara terancang dengan hanya membenarkan manusia yang miliki gene berkualiti saja untuk membiak.

Apa Masalah dengan Konsep IQ?

Ujian IQ itu juga tak lari daripada masalah konsep dan metod.

Pertama sekali, apa itu kebijaksanaan? Definisi kebijaksanaan masih tidak dapat disepakati malah oleh ahli akademik sekular.

Itu pun belum lagi mereka ambil kira pandangan agama tentang apa itu kebijaksanaan, contohnya konsep hikmah dalam al Quran.

Jadi kalau maksud kebijaksanaan pun tak disepakati, maka macam mana ia nak dikira waima diskalakan?

Ujian IQ itu sendiri bermasalah. Kajian dapati bahawa orang yang skor tinggi dalam ujian IQ sebenarnya sudah terlatih dan sudah banyak buat ujian tersebut. Jadi dah pasti bermasalah untuk kita katakan nilai kebijaksanaan dikira berdasarkan ‘soalan spot’.

Begitu juga dengan isu emosi dan tekanan sewaktu menjawab peperiksaan. Terdapat laporan yang mengatakan ada orang yang mengambil ujian IQ beberapa kali dan dia peroleh markah 63 dan 117. Bagaimana boleh ada orang yang alami kelembapan mental tapi boleh menjadi genius dalam beberapa hari, berdasarkan markah ujian IQ?

Jenis ujian IQ yang kita ambil juga rupa – rupanya menentukan berapa sebenarnya magnitud ‘kebijaksanaan’ kita. Kalau kita ambil ujian IQ internet yang berlambak atas talian, yang kini menjadi satu bisnes, kita bakal peroleh keputusan berbeza. Kajian dapati ujian IQ internet hakikatnya berbeza dengan ujian nilaian kebijaksanaan yang lain.

Bagaimanapun, masalah paling fundamental adalah penomboran nilai manusia.

Tidak diketahui dari mana datang obsesi orang Barat dengan menomborkan dan menskalakan nilai manusiawi, mungkin ia datang seiring dengan kehendak revolusi industri, yang mahu mendatakan dan menstatistikkan segalanya.

Apabila diberi nilai IQ sampai 250 – 300 pada seorang tokoh, yang tak mengambil ujian IQ, ia tak masuk akal. Kalau kita tidak mau dinilai diri kita dengan jumlah A SPM contohnya, OK ke kita dengan kebijaksanaan diri kita dinomborkan dengan ujian IQ?

Kesimpulan

Tulisan ini tidaklah bertujuan menghalang seseorang mengambil ujian IQ. Tiada masalah untuk diambil. Namun, jangan terlampau diperbesar markah yang kita peroleh. Seolahnya itulah penentu nilaian diri kita. Bak kata Stephen Hawkings, orang yang bersorak dengan nilai IQnya hakikatnya adalah orang yang dungu.

Oh. Ironinya ada juga cubaan untuk memberikan nilai IQ kepada beliau.

Boleh juga tonton artikel ini dalam versi video


Masalah Slogan “Belajar Luar Negara, Nanti Balik Malaysia Sumbang”

Slogan “belajar luar negara, nanti balik Malaysia sumbang” mungkin satu slogan yang amat biasa didengari oleh pelajar luar negara.

Pemergian mereka ke negara – negara seberang, terutama sebelah Barat memakan kos yang banyak dan mereka menjadi satu aset pelaburan yang mahal oleh negara. Jadi, sewajarnya, kita nak mereka balik menyumbang. Apatah lagi, mereka ini pastilah terdiri dari kalangan pelajar – pelajar luar biasa yang cemerlang tahap akademik.

Maka, slogan “belajar luar negara, nanti balik Malaysia sumbang” dimanterakan kepada mereka, supaya mereka tahu apa end point pengajian mereka di luar negara. Malah, sebahagian penaja siap mengadakan sesi ikrar sebelum mereka berangkat pergi.

Namun, slogan ini perlu diubah dan dikaji semula, kerana ia ternyata bermasalah terhadap pelajar – pelajar kita di luar negara.

Slogan demikian menyahkan langsung aspek kehidupan dan pembelajaran mereka di luar negara. Seolah implikasinya mengatakan, “apa yang berlaku dan apa kamu buat dekat sana tak kisah, yang penting bila kamu habis belajar, balik Malaysia sumbang”

Maka terjadilah hidupan di luar negara itu seolah satu tempat persinggahan yang tak relevan. Tasawwur atau Worldview mereka tentang tempat belajar mereka itu kosong, kerana tidak diisi motif. Motifnya hanya tercapai bila mereka habis belajar, kemudian pulang sumbang di negara mereka.

Jika pelajar tersebut hanya luangkan tempoh setahun lebih atas kursus Masters mungkin tak apa lagi, tapi apabila terkena kepada pelajar Degree empat ke lima tahun di negara tersebut, kekosongan ini tersangat bermasalah.

Malah, slogan ini mungkin merupakan punca terbesar sekalian masalah pelajar Malaysia di luar negara.

Apa Masalahnya?

Apabila pelajar datang ke negara asing tanpa motif yang jelas, cuma sebagai satu ‘mengisi masa’ antara sengkang mendarat di lapangan terbang dengan berlepas semula ke negara mereka, terlahirlah tiga jenis golongan pelajar:

Ini kes yang biasa berlaku, apabila pelajar – pelajar ini … ‘hilang’.

Tak dapat dikesan malah oleh kawan sekursus. Tak tahu apa yang dibuat. Di kelas tak jumpa, aktiviti persatuan pun tak ditemui, biasanya bilangannya beberapa individu saja, tapi kadang – kadang boleh mencecah ‘geng – geng’. Jumpa hanya di dewan peperiksaan, atau waktu balik cuti musim panas, atau terjumpa gambar bercuti di Paris, Amsterdam dll di media sosial.

Malang apabila ini turut berlaku kepada pelajar – pelajar yang dulunya di Malaysia merupakan pemimpin pelajar.

Ini mungkin trend yang paling dikesali, yang disyaki puncanya bertitik tolak daripada slogan permulaan yang salah tersebut.

Golongan ini adalah golongan yang mengimport segalanya dari Malaysia ke negara tempat mereka belajar. Mereka terikat sepenuhnya dengan isu – isu negara asal mereka, dan hampir tidak langsung memberi kisah apa yang berlaku di sekeliling. Kelompok mereka hanyalah sesama mereka tanpa cubaan memahami kehidupan negara tersebut.

Skop perbincangan mereka hanyalah pada isu – isu politik negara asal, video – video tular keluaran tempatan, mungkin juga isu khilaf golongan agama tempatan yang diperbesar sehingga memberi kesan kepada persatuan.

Selama pengajian saya di UK selama 4 tahun, terdapat beberapa krisis besar yang melanda komuniti, terutama masyarakat Islam yang merupakan minoriti di situ.

Charlie Hebdo, Manchester Attack, Grenfell Tower, London attack antara sebahagiannya. Semua krisis ini mengerah respon balas Muslim di sana, dari komuniti Masjid, kepada persatuan Islam Universiti, kepada persatuan Muslim peringkat negara, mereka semua ini diminta bertindak balas segera, mengadakan demonstrasi, atau surat bantahan, atau laporan media. Tekanannya amat dirasai.

Namun impak atau tindak balas dari komuniti pelajar Malaysia seolah tiada. Seolah tiada kaitan langsung. Tidak juga menjadi bahan bualan. Malah ada yang tak tahu menahu sungguhpun terpampang di dada akhbar seperjalanan ke universiti.

Terdapat juga dalam kalangan pelajar kita yang, lantaran kosong motif mereka sepanjang 4 – 5 tahun di negara asing tersebut, memilih untuk mencari makna sendiri dengan ‘mengadaptasi’. Secara berlebihan.

Maka mereka meresap masuk sekalian budaya atau pemahaman asing tersebut ke dalam benak mereka. Bagi mereka, inilah ‘sumbangan’ yang boleh dibawa sekembalinya ke negara asal. Bukan teknologi, tapi ideologi. Kesimpulan mereka, pemelukan nilai progresif sebeginilah tujuan asal penghantaran mereka ke sana.

Apa Solusinya?

Pandangan saya, masalah ini semua bertitik tolak daripada niat belajar luar negara yang salah, yang didorong oleh slogan yang salah. Apatah lagi, apabila slogan tersebut dipegang dan dicanangkan oleh kementerian dan institusi pendidikan.

Apabila slogannya “belajar luar negara, nanti balik Malaysia sumbang”, maka secara tak langsung pengurusan pelajar luar negara juga menjurus ke arah itu.

Sebelum terbang ke luar negara, mereka tak diajar dengan prinsip hidup di sana, melainkan beberapa perkara teknikal seperti cara buka bank, atau cara cari makanan halal, pengurusan kewangan dll. Mereka malah, sebelum terbang, diajar cara lapor diri pada penaja, cara peroleh temu duga syarikat asing, dan aktiviti selepas graduasi.

Mereka tak diajar dengan prinsip hidup di negara orang, kaedah berinteraksi dengan budaya hidup baru yang berlainan dengan norma negara asal, penekanan membantu dan menyumbang pada penduduk lokal, prinsip hidup dalam golongan minoriti, prinsip bermuamalah dengan bukan Islam, dan tasawur agama terhadap aliran pemikiran semacam humanisme, sekularisme, liberalisme, LGBT dan ateisme.

Jika ada yang mendengar ceramah ustaz khas sebelum terbang, maka yang diterangkan hanyalah permasalahan fiqh semata, semacam cara solat dalam kapal terbang, fiqh solat jamak, khuf, dan isu makanan halal. Perbincangan yang lebih besar seperti tasawur menghidupkan Islam di Barat amat sukar diperoleh sebelum terbang.

Kerana mereka cuma belajar di luar negara untuk pulang ke Malaysia.

Maka untuk diubati masalah – masalah ini, seharusnya ia bermula dari akar umbi. Bertitik tolak daripada penetapan tujuan niat penghantaran dan pembelajaran di luar negara. Dan dirangka semula ethos atau slogan untuk diterapkan kepada pelajar luar negara.

Mungkin boleh diperbincangkan lagi slogan bagaimana yang sesuai, tapi cadangan saya:

“Belajar di Luar Negara, Sumbang di Negara Tersebut, Sumbang Juga Nanti di Malaysia“


5 Bencana Kejuruteraan Paling Dahsyat dalam Sejarah

Tonton versi video di sini

Orang biasa anggap kerja kejuruteraan sebagai satu kerja yang selamat dan tak banyak main dengan nyawa. Tak macam doktor yang kena bedah orang, cucuk sana sini. Tapi sebenarnya kegagalan dan kegagalan jurutera boleh datangkan bencana besar!

Artikel ini senaraikan  bencana kejuruteraan yang paling dahsyat dalam lipatan sejarah, supaya jadi pengajaran bersama.

5) Letupan Roket Challenger

Bagi pelajar kejuruteraan, mungkin anda sudah pernah mendengar tentang bencana ini, sebab ia jadi satu kajian kes paling utama dalam etika kejuruteraan.

Pada 28 Januari 1986, roket NASA bernama Challenger meletup dan bercerai hancur 73 saat setelah berlepas, membunuh kesemua 7 anggota roket tersebut.

Insiden tersebut amat mengesani kerana ia disiarkan secara langsung kepada jutaan rakyat Amerika, menjadikannya mungkin antara tragedi kematian yang disaksikan secara langsung oleh jumlah orang paling banyak dalam sejarah.

Punca utama bencana tersebut adalah kegagalan cincin O untuk mengembang dan mengetatkan tutupan, menyebabkan gas panas untuk terlepas keluar dan menceraikan orbiter akibat daya aerodinamik yang besar.

Hal yang menjadikan insiden ini begitu kontroversi adalah masalah dengan cincin O ini sudah diketahui oleh pasukan kejuruteraan, tapi mereka ditegah untuk memaklumkannya oleh pihak pengurusan NASA. Mereka tak mahu menangguhkan operasi kerana mencalarkan reputasi dan menjimatkan kos.

Maka disebabkan kegagalan untuk mendengar nasihat dan kata – kata orang bawahan, berlakulah bencana ini yang boleh dieelak dari awal.

4) Runtuhan Hotel New World, Singapura

Bangunan Lian Yak yang menempatkan Hotel New World, runtuh pada 15 Mac 1986 disebabkan oleh kelemahan struktur dan pembinaan yang berkualiti rendah.

Runtuhan tersebut menyebabkan kematian sebanyak 33 orang, dan merupakan antara bencana paling teruk buat Singapura pasca perang.

Pada mulanya jurutera – jurutera yang membuat penyiasatan menganggap ia adalah perbuatan pengganas, sebab insiden ini begitu pelik. Tapi akhirnya andaian ini ditolak.

Akhirnya mereka jumpai di mana silapnya. Ia adalah kesilapan besar yang sangat monumental bertitik tolak dari reka bentuk awal bangunan. Jurutera struktur tidak mengambil kira faktor dead load bangunan tersebut.

Dengan kata lain, berat bangunan itu sendiri tidak dimasukkan dalam perkiraan. Ini bermakna, bangunan sudah berada pada titik keruntuhan hari pertama ia disiapkan. Tiang bangunan mengalami tekanan melebihi hadnya dan keruntuhannya hanya menunggu masa.

Inilah apa yang berlaku apabila suatu projek dimulakan dengan salah sejak dari langkah pertama.

3) Letupan Deepwater Horizon

Letupan Deepwater Horizon yang mengakibatkan tumpahan minyak luar pesisir di Teluk Mexico dianggap sebagai insiden tumpahan minyak terbesar dunia, dan bencana alam sekitar paling dahsyat dalam sejarah US.

Letupan tersebut yang turut mengakibatkan kebakaran berterusan berlaku pada 20 April 2010 di atas unit Mobile Offshore Drilling Unit atau dipanggil MODU, yang dimiliki dan dioperasikan oleh Transocean, dan melaksanakan operasi menggerudi untuk BP.

Tragedi tersebut mengakibatkan kematian 11 pekerja dan mencederakan 17 yang lain.

Rupa – rupanya, dokumen dalaman BP mendedahkan bahawa jurutera – jurutera sudah pun menyuarakan rasa bimbang bahawa selongsong besi yang hendak digunakan mungkin remuk akibat tekanan.

Menurut sebilangan pekerja rig, terdapat fahaman bahawa pekerja – pekerja yang mengkritik isu keselamatan boleh dipecat kerana melambatkan operasi penggerudian.

Malah pernyataan jawatankuasa membongkarkan bahawa BP, dalam banyak kes, memilih prosedur yang berisiko tinggi, untuk menjimatkan masa dan duit walaupun ditegah oleh pekerja dan kontraktor.

Berbaloi ke BP?

2) Penerbangan Turkish Airline 981

Pada 3 Mac 1974 kapal terbang Turkish Airline DC10 terhempas dalam bencana aviasi paling buruk sejarah, membunuh kesemua 346 penumpang.

Tidak sampai 10 minit setelah berlepas, sebuah lubang besar terbentuk pada bahagian bawah kapal, dan menarik keluar lapisan kerusi penumpang. Juruterbang kemudian kehilangan kawalan lalu terhempas ke dalam hutan.

Disebabkan kelajuan impak, tiada seorang pun yang terselamat.

Punca kemalangan ngeri tersebut dikesan sebagai kegagalan reka bentuk selak pintu. DC 10 adalah kapal terbang pertama yang pintunya ditutup dari dalam. Walaupun pintu ini hanya khusus untuk kargo, sebarang perubahan tekanan dalam kapal terbang boleh mendatangkan kesan yang fatal.

Disebabkan selak dikunci dari dalam, pengendali kargo tiada cara untuk ketahui sama ada pintu sudah dikunci rapi. Lantaran kegagalan selak tersebut untuk berfungsi, tekanan yang kuat dari dalam kargo meletupkan pintu tersebut terbuka dan menghasilkan vakum yang meranapkan kapal.

Jelas, kemalangan ini adalah gabungan bersama faktor kecuaian manusia, reka bentuk mekanikal dan kebertanggungjawaban jurutera.

1) Bencana Chernobyl

Pada pertengahan abad ke – 20, tenaga nuklear dianggap sebagai satu prospek sumber tenagan baru yang amat dinanti – nantikan. Projek – projek pembinaan loji tenaga nuklear berkembang macam cendawan lepas hujan. Masa depan tenaga nuklear dianggap cerah.

Sampailah tahun 1986, komuniti tenaga nuklear senyap secara tiba – tiba.

Apa yang berlaku pada tahun tersebut adalah satu bencana loji nuklear yang paling besar dalam sejarah, yang dikelaskan tahap 7, iaitu tahap kebahayaan yang maksimum.

Letupan logi nuklear Chernobyl.

Selepas sebuah reaktor di Chernobyl meletus, bahan radioaktif yang banyak tercampak ke Ukraine, Russia dan Belarus.

Puncanya adalah akibat reka bentuk reaktor yang bermasalah sejak awal dan susunan teras reaktor yang tidak mengikut spesifikasi.

Kesannya adalah kemusnahan teruk flora dan fauna, keracunan radiasi terhadap 200 lebih orang, dan anggaran 4000 orang yang dijangka mati akibat kanser cetusan radiasi.

Kawasan berradius 30 km daripada tapak nuklear tersebut kini masih dikepung dalam zon alienasi akibat tahap radiasi yang masih begitu tinggi.

Malah laporan juga menyebut beberapa kes mutasi genetik hidupan yang disebabkan oleh keracunan radiasi Chernobyl.

Anda berani lawat?


Gerakan Mansuhkan Peperiksaan di UK

Anda pernah suarakan ketidakpuasan hati terhadap peperiksaan sewaktu di sekolah? Mungkin anda suka belajar, tapi tak suka peperiksaan. Atau pengalaman pembelajaran anda rosak lantaran obsesi sistem pendidikan terhadap peperiksaan.

Malangnya sistem yang tak disukai sekalian pelajar dalam sejarah ini seolah – olah tak mungkin dipertikai dan diubah, dan akan kekal puluhan tahun.

Namun, persatuan National Union of Teachers di UK berhasrat mencabar sistem peperiksaan piawai high stake yang dianggap merosakkan nilai dan pengalaman pendidikan pelajar – pelajar, setelah diimplementasikan selama 25 tahun.

Peperiksaan piawai yang dilaksanakan, menurut laporan mereka, mengurangkan nilai anak – anak kepada nombor dan statistik. Hal ini memberi kesan negatif kepada mereka, kerana pada akhirnya, anak – anak akan dinilai berdasarkan ‘ nombor per sepuluh’.

Laporan juga mendapati lantaran tekanan untuk memperoleh keputusan peperiksaan yang baik, sekolah terpaksa mengubah pengurusan pendidikan mereka kepada semata – mata memfokuskan peperiksaan.

Pelajar yang ‘tiada harapan’ dibiarkan dan fokus diberikan kepada pelajar lain yang lebih berkemungkinan lulus periksa.

Pelajar yang dilabel sebagai ‘selamat’ tidak didorong untuk lebih maju sebab markah mereka sudah ‘selamat’.

Subjek pendidikan didominasi oleh Bahasa Inggeris dan Matematik, malah dua subjek ini disempitkan konteksnya supaya boleh diuji dalam peperiksaan.

Sistem peperiksaan high – stake, iaitu peperiksaan yang mendatangkan kesan yang serius kepada pelajar, guru dan sekolah, membawa pula kepada tindakan – tindakan susulan melangkaui keperluan pendidikan seperti inspeksi, gaji mengikut prestasi, ‘sistem menamakan dan memalukan sekolah’, penutupan institusi pelajaran yang gagal dan pemaksaan akademik.

Beberapa alternatif dicadangkan oleh pertubuhan tersebut untuk memulihkan semula nilai pendidikan. Cadangan mereka bersifat berpusatkan pelajar, berdasarkan penilaian guru, dan tidak terikat dengan piawai nasional.

Peperiksaan piawai peringkat nasional pula mereka usulkan agar tidak dikenakan ke atas setiap pelajar di seluruh negara, tetapi hanya kepada kumpulan – kumpulan pelajar sampel, cukup untuk memperoleh data pendidikan yang diperlukan.

Apa pandangan anda tentang sistem peperiksaan?


Kenapa Panjang 1 Meter … 1 Meter?

Tonton versi video di sini

Cuba bayangkan kita hidup pada zaman yang tak ada pembaris. Macam mana kita nak ukur ketinggian kita?

Orang zaman dulu, sebelum penciptaan alat ukuran yang piawai, menggunakan anggota badan mereka sebagai alat ukuran relatif. Mereka guna:

Tapi ini bermasalah sebab setiap orang lain ukuran anggota badan masing – masing. Ada yang jengkal mereka lagi panjang, ada yang lagi pendek. Jadi nak guna yang mana satu? Silap – silap boleh buat gaduh.

Untuk selesaikan masalah ini, kita boleh gunakan konsep ‘piawai’.

Iaitu contohnya, kita ambil sebatang kayu, dan semua orang boleh diukur berdasarkan panjang batang kayu tersebut. Jadi tak ada masalah bergaduh, kalau semua orang setuju.

Tapi datang masalah yang lain, macam mana kalau kayu tersebut patah? Macam mana kalau sebelum patah, satu bandar dah bersepakat jadikan batang kayu tersebut sebagai sumber rujukan ekonomi, industri dan sosial? Tak ke huru hara jadinya?

Maka kini datang satu soalan baru. Macam mana kita nak pilih satu unit ukuran piawai yang stabil, selamat dan kekal? Barang apa kita nak guna?

Untuk faham soalan ini kita beralih sebentar kepada konsep berat – kilogram.

Berat Kilogram Anda Datang Dari Mana?

Apabila satu dunia menyebut ‘1 kilogram’, mereka sebenarnya merujuk kepada satu prototaip bongkah silinder di Perancis. 1 Kilogram adalah jisim satu silinder tersebut.

Maksudnya berat 80 kg anda tu adalah jumlah jisim 80 bongkah silinder tersebut.

Kenapa silinder tersebut dipilih jadi sumber rujukan untuk berat? Sebab ia diperbuat daripada 90% platinum dan 10% iridium, menjadikannya sangat tahan hakisan dan stabil. Silinder itu juga dikawal dengan sangat rapi dalam peti besi dan hanya tiga kunci diberikan dalam dunia, menjadikannya sangat selamat.

Jadi adakah silinder ini akan kekal jisimnya dan tak akan berubah sampai bila – bila? Jawapannya tidak. Sebab tiada benda fizikal yang akan kekal.

Dan itu terbukti apabila perbandingan silinder tersebut dengan prototaip salinannya menunjukkan perbezaan setelah seratus tahun. Bermakna, jika jisim silinder itu hakikatnya berubah, konsep berat satu dunia pun akan turut berubah sama.

Jadi soalan yang sama berulang, ada tak perkara dalam dunia yang tak berubah dan boleh kita buat jadi rujukan fizikal?

Sebenarnya ada, dan inilah yang membuatkan konsep ‘meter’ sangat menakjubkan. Sebab ia datang dari kelajuan cahaya.

Meter dari Malar Alam Semesta

Kelajuan cahaya dalam vakum iaitu 299 792 458 m / s adalah salah satu daripada tujuh malar alam semesta yang ditemui.

Menurut Stephen Hawkings, kelajuan cahaya adalah malar yang absolut, sentiasa sama, dan tidak relatif dengan apa pun.

Maka jarak ‘1 meter’ yang kita gunakan setiap hari sebenarnya bermaksud jarak yang dilalui oleh cahaya dalam  1 / 299,792,458 saat. Itulah asal usul kepanjangan pembaris 1 meter anda.

Dan ini adalah sangat menakjubkan sebab jarak 1 meter adalah amat stabil dan tidak berubah, sebab rujukan asalnya iaitu kelajuan cahaya sentiasa malar.

Macam Mana Boleh ada Malar Alam Semesta?

Hakikatnya, kewujudan malar dalam alam semesta, di samping sangat berguna sebagai alat ukuran, adalah perkara yang amat menakjubkan jika difikirkan secara mendalam.

Menurut Dr Muhammad Doudah, kewujudan malar dalam alam fizikal kita adalah bukti jelas, kewujudan peraturan dan undang – undang alam.

Maka jika ada undang – undang dan peraturan, maka kesimpulannya, sudah pasti ada Penggubalnya.


Ilmu Sentiasa Lebih Relevan Dari Politik

Amat  mengagumkan apabila kita renungi sejarah. Pada zaman awal tamadun Islam, hakikatnya banyak saja pergolakan politik yang berlaku. Politik kerusi diraja, perebutan kuasa, peralihan empayar, peperangan dengan kuasa lain.

Semua ini pada zaman itu pasti dianggap isu besar yang mesti diambil serius dan mengisi segenap perbualan masyarakat. Kalau ada Facebook zaman tu mesti jadi topik trending isu – isu politik besar ni.

Tapi menariknya, ribuan tahun kemudian, semua hal – hal politik itu tak melekat. Hampir tak ada orang ambil tahu apa masalah sultan X vs sultan Y waktu zaman Umaiyah, Abbasiyah. Nama – nama sultan, gabenor pada zaman ini kalau tanya orang pun majoriti tak ketahui.

Sebaliknya, garis masa sejarah Islam adalah tentang ulama yang bersinar pada zaman tersebut, Imam Abu Hanifah, Maliki, Syafie, Hanbali, Bukhari, Muslim. Perkara yang paling diingati adalah idea – idea mereka, disiplin, nilai dan sumbangan ilmu mereka.

Begitu juga waktu penjajahan Tartar terhadap umat Islam yang merupakan antara malapetaka terbesar politik yang melanda kita sepanjang sejarah. Logiknya, dah pasti cerita tentang pergelutan dan perjuangan politik dan ketenteraan umat Islam  pada zaman itu digemakan dalam kelas – kelas sejarah, surau – surau dan masjid – masjid. Ia lah, krisis politik besar ni!

Tapi tidak, akhirnya keluaran paling bersinar dari zaman tersebut bukanlah perihal politik. Tapi ulama jua. Ibn Taymiyyah dengan sumbangan besar ilmu beliau.

Jadi hakikatnya, persoalan ilmu sentiasa lebih besar, jauh melangkaui mana – mana pertelingkahan dan pergelutan politik, sungguhpun isu – isu politik tersebut cuba dipersembahkan seolah – olah itulah penentu segala – segalanya. Hal ini berlaku pada setiap peradaban. Nama yang paling disebut – sebut dan diingati setelah PERANG DUNIA bukanlah pemain politik waktu itu. Tapi Einstein dengan idea beliau yang mencetus revolusi saintifik. Pelajar sekolah rendah pun tahu nama ini.

Maka, untuk para pendidik dan penyebar ilmu, jangan risau apabila ilmu yang anda sampaikan dianggap tidak relevan, tak kena dengan isu, tak ikut kehendak semasa. Relevannya anda jauh melangkaui tempoh PRU empat tahun sekali.


5 Teori Saintifik yang Popular tapi Salah (Atau Ditinggalkan)

Ramai orang menganggap bahawa teori saintifik adalah absolut dan tidak berubah. Jadi itu sebab kadang – kadang bila kita dengar orang berdebat dan bertengkar, mereka mencampak perkataan ‘bukti saintifik’, sebab itu seolah – olah kuasa terakhir untuk mereka menang hujah, dan itulah kebenaran mutlak bagi mereka.

Tapi sebenarnya itu bertentangan dengan sifat sains, sebab sains, sentiasa berubah.

Bila data – data terkini diperoleh atau pemerhatian baru dibuat, ada teori – teori yang akan diubahsuai, atau ditolak, atau diganti dengan teori yang baru.

Atau kadang – kadang akan berlaku satu revolusi besar – besaran yang ubah terus struktur dunia saintifik secara drastik, dalam satu fenomena yang dipanggil ‘Anjakan Paradigma‘. Dan bila jadi satu anjakan paradigma, boleh ucap selamat tinggal kepada buku sains anda sebab ‘fakta – fakta saintifik’ dalamnya dah tak boleh dipakai dah.

Dalam sejarah, ada banyak teori saintifik yang dulunya popular tapi kemudian didapati salah, atau ditinggalkan. Artikel ini kupas 5 daripadanya!

Pembahagian Peta Lidah

Peta lidah ini kita pelajari sejak dari dulu. Peta lidah yang mengatakan bahawa peta lidah terbahagi kepada bahagian; manis, masam, masin dan pahit rupa – rupanya salah.

Kesemua rasa itu sebenarnya boleh dikesan oleh keseluruhan lidah kita. Ia adalah salah faham yang berlaku selama hampir 100 tahun.

Asalnya pengkaji deria lidah David Hanig cuma membuat kesimpulan bahawa pada lidah kita, terdapat bahagian agak sensitif sedikit dengan rasa – rasa yang berbeza. Kemudian ini disalah tafsir sebagai mengatakan bahagian – bahagian tertentu lidah kita yang mendatangkan rasa yang berlainan.

Kesalahfahaman isu ini kemudian menjadi lebih menyimpang apabila diilustrasikan peta yang popular ini 40 tahun kemudian.

Bagaimanapun, sekarang, ramai pengkaji yang menolak mitos lidah popular ini.

Teori Phlogiston

Phlogiston adalah satu teori yang cuba diselamatkan berkali – kali, namun akhirnya terbenam di bawah arus kejam metod saintifik.

Sebelum datangnya, istilah oksigen, saintis guna pakai teori phlogiston untuk terangkan proses pembakaran.

Phlogiston adalah satu konsep yang terbalik dengan oksigen. Teorinya, satu bahan itu terbakar kerana ia kaya dengan phlogiston. Lagi banyak phlogiston, lagi senang ia terbakar. Bila phlogiston hilang, api pun terpadam dalam satu proses yang dipanggil dephlogistication.

Tapi eksperimen demi eksperimen membuktikan teori ini bermasalah. Sebabnya rupa – rupanya ada sesetengah besi yang bertambah berat selepas terbakar. Sedangkan sepatutnya ia kehilangan phlogiston, jadi sepatutnya semakin ringan lah.

Kemudian beberapa alasan diberikan untuk menyelamatkan teori ini seperti mengatakan jisim phlogiston adalah negatif (macam mana boleh jisim negatif?) dan beberapa alasan yang lain, yang akhirnya ditolak satu persatu. Akhirnya terlalu banyak andaian yang menyelimuti teori ini sehinggakan ia menjadi terlalu rumit dan kompleks.

Akhirnya teori ini ditukar ganti dengan teori oksigen yang lebih mudah dan menjawab menjawab data – data baru tersebut dengan lebih elegan.

Geosentrik – Bumi sebagai Pusat Alam

Ini mungkin antara revolusi saintifik yang terawal dalam rekod sejarah.

Dahulu, orang percaya bahawa matahari dan bulanlah yang keliling bumi sedangkan bumi pula berada di tengah – tengah alam, dalam satu model yang dipanggil geosentrik.

Kepercayaan ini dipegang oleh saintis zaman dulu, dan dianggap teori saintifik zaman itu. Tapi perlu difahami bahawa ‘sains’ zaman dulu lain dengan sekarang. Sains dahulu bukan bereksperimen, tapi berfikir.

Kemudian datang satu teori baharu, heliosentrik, yang mengatakan bahawa matahari yang berada di tengah – tengah. Lalu, pertembungan idea pun berlaku.

Namun cara peralihan idea ini bukanlah seperti yang kita biasa dimomokkan iaitu saintis yang percayai teori heliosentrik ditangkap, orang terus percayai seolah – olah ia satu ‘wakyu’ yang turun, berlaku revolusi serta – merta.

Perubahan penerimaan model alam ini berlaku perlahan, sehinggalah datang fahaman baru untuk mengubah sains daripada semata – mata berfikir, kepada bereksperimen, empirisasi.

Teori Alam Semesta Statik Einstein

Sebelum komuniti saintifik dan orang awam terima dan percayai teori Big Bang sebagai model permulaan alam semesta, iaitu alam semesta bermula dari satu titik kemudian berkembang, kepercayaan popular komuniti saintifik pada waktu itu adalah alam yang statik, tak berkembang dan tak akan berubah.

Tokoh yang paling popular yang mempercayai teori alam semesta statik pula adalah Einstein. Ini menjadikan cerita perubahan teori model permulaan ini lebih menarik, sebab ia dipercayai oleh seorang ‘superstar’ dalam arena fizik.

Apa masalahnya dengan teori alam semesta statik ini sehingga ia ditolak? Masalahnya bermula dari awal kerana alam semesta yang statik akan menjadikannya tidak stabil. Penamat teori ini adalah apabila ditemui anjakan spektrum radiasi oleh nebula ekstragalaktik yang membuktikan bahawa alam semesta memang berkembang, dan mempunyai titik mula.

Einstein kemudian kata bahawa ini adalah kesilapan yang paling besar dalam kariernya.

Yang lebih menarik tentang isu ini adalah, nama Big Bang hakikatnya merupakan satu nama penghinaan oleh komuniti saintis yang percaya kepada alam semesta statik terhadap orang yang mengusulkan alam semesta mempunyai titik mula.

Kenapa diperlekeh? Kerana saintis yang mengusulkan teori ini yang mencanggahi pandangan arus perdana ketika itu adalah George Lemaitre, seorang saintis yang beragama.

Namun akhirnya teori itu yang diterima dan nama ‘Big Bang’ yang asalnya satu sindiran itu yang melekat.

Mekanik Klasik Newton

Apa pandangan saintis dulu – dulu tentang alam kita? Subjek fizik tingkatan 4 beri klu untuk kita fahami jawapannya.

Alam semesta kita dianggap semacam mesin, seperti jam. Bila pukul 1, jarum jam akan menunjukkan kedudukan tertentu yang tetap. Begitu juga dengan waktu – waktu yang lain.

Alam kita dianggap demikian. Masa dan ruang dianggap tetap, boleh dikira dan boleh diramal, menggunakan formula pergerakan Newton.

Teori pergerakan Newton sangat berjaya. Pergerakan planet bukan saja boleh diramalkan sejauh ratusan tahun, kedudukannya pada tahun – tahun tertentu, pukul tertentu boleh dianggar dengan sangat tepat.

Jadi teori fizik Newton dianggap sebagai fakta yang tak boleh disangkal, selama ratusan tahun. Dan ahli sains mula kata dah tiada lagi dapatan baru fizik setelah 300 tahun.

Sampailah datang akhir abad ke 19. Fizik dan sains ditunggangterbalikkan, dilencongkan ke arah baru yang pelik dan dilipatkaligandakan kepeningannya oleh satu konsep yang dipanggil kuantum.

Ada banyak dapatan baru kuantum, yang meruntuhkan teori sebelumnya, seperti cahaya yang wujud dalam bentuk partikel dan gelombang pada masa yang sama, mekanik Newton sudah tak terpakai pada kelajuan cahaya, dan tenaga yang bersifat berasingan (discrete) bukan berterusan (continuous) seperti pemahaman kita sebelum ini.

Tapi dapatan yang lebih besar tentang peralihan kepada cara fikir kuantum adalah alam tidak lagi dianggap bersifat tetap seperti mana pergerakan jam (deterministic), tetapi bersifat kemungkinan (probabilistic).

Maka jika teori gergasi dalam dunia fizik, teori Newton, pun boleh tumbang jatuh, apatah lagi teori – teori lain yang sudah pasti akan ditukar ganti dengan perkembangan sains.


Rakyat Malaysia Masih Belum Capai Sasaran 30 Buku Setahun, Komik Genre Paling Popular.

Purata pembacaan rakyat hanyalah sekitar 15 ke 20 buku setahun, iaitu masih belum mencapai sasaran ideal 30 buku setahun, menurut Ketua Pengarah Perpustakaan Negara Malaysia Datuk Nafisah Ahmad.

Ini bermakna, kadar literasi kita agak rendah pada tahap 55 peratus, iaitu masih jauh ketinggalan jika dibandingkan dengan jumlah penduduk Malaysia iaitu seramai 31.7 juta orang.

Daripada jumlah bahan bacaan itu pula, rata – rata menjadikan komik sebagai genre paling popular, berdasarkan pemantauan pembelian buku di Pesta Buku Antarabangsa Kuala Lumpur.

Komik mendapat pembelian paling banyak dengan jumlah 15%, diikuti oleh buku akademik sebanyak 14% dan buku agama sebanyak 14%.

Genre lain yang turut popular adalah fiksyen yang dimonopoli oleh buku – buku indie, juga lambakan novel – novel cinta yang diminati oleh pembaca wanita remaja.

Sebagai perbandingan, Korea Selatan membaca secara purata 40 buku setahun.

Malaysia juga masih ketinggalan berbanding negara jiran Thailand yang dicatatkan sebagai negara kedua paling banyak membaca, dengan purata pembacaan 9.4 jam seminggu, diikuti dengan China dan Filipina, manakala India mendapat tempat teratas.

Bagaimanapun, budaya pembacaan rakyat Malaysia tidaklah statik atau semakin teruk. Sebaliknya, ia menunjukkan peningkatan.

Laporan statistik Perpustakaan Negara Malaysia pada tahun 1996 mendapati rakyat Malaysia membaca purata 2 buku setahun. Namun tahun 2010 jumlahnya meningkat kepada 2 ke 8 buku setahun. Laporan tahun 2017 menunjukkan peningkatan purata pembacaan 15 – 20 buku setahun.

Maka budaya membaca rakyat Malaysia, walaupun belum mencapai sasaran, menunjukkan peningkatan dari segi statistik.

Harapannya, semoga nombor itu meningkat naik seiring dengan kualiti bahan bacaan yang dibaca.


Macam Mana Permainan Video Mobile Percuma Buat Duit?

Untuk versi video, tonton di sini

Pernah tak terfikir macam mana permainan video mobile percuma buat duit? Ye lah, kan semua tu percuma untuk dimuat turun? Takkan derma sumbangan ikhlas kepada rakyat kan?

Hakikatnya model permainan percuma ini lah yang licik, yang menjadi wabak penyakit dunia baru digital dan yang mampu memerah duit anda berkali – kali ganda. Kalau anda tak berhati – hati.

Tapi sebelum tu, mari kita ketahui bagaimana model tradisional penjualan game berfungsi.

Model ‘Biasa’ Penjualan Game

Model klasik bagaimana syarikat gaming membuat duit adalah dengan mereka menjual salinan permainan video mereka yang penuh. Bermakna, setelah anda bayar baru anda boleh main keseluruhan game.

Atau dengan mereka menjual versi premium permainan, bermakna kalau anda bayar lebih untuk edisi premium anda akan dapat lebih nilai permainan.

Atau dengan model langganan (subscription), bermakna kalau anda bayar satu nilai, anda boleh bermain permainan tersebut selama sebulan atau setahun, ini biasanya digunakan oleh model permainan atas talian (online)

Tapi masalah dengan model lama ini adalah, ada tembok besar yang menghadang pembeli dengan produk oleh syarikat game. Iaitu tembok harga, yang mengaburi mata pembeli dari awal.

“Sebab apa aku nak keluarkan RM100 untuk beli game kau?” Tanya pembeli kepada syarikat gaming.

Maka syarikat gaming kena gencarkan pengiklanan untuk meyakinkan pembeli. Mereka perlu keluarkan duit. Atau mereka perlu dapatkan review yang bagus untuk meyakinkan pembeli. Duit lagi.

Model ini berkekalan untuk beberapa ketika sehinggalah datang model baru dalam dunia gaming, model free to play, yang diterajui oleh aplikasi yang sangat popular, Candy Crush Saga.

Model Free to Play dan Transaksi Mikro

Apabila permainan itu percuma, hilanglah tembok penghadang awal antara pembeli dengan produk tersebut. Maka makin ramailah pemain yang dapat akses kepada permainan tersebut berbanding model bayar dulu baru boleh main.

Tapi macam mana mereka buat duit?

Kalau anda pengguna yang tanya soalan ini, tahniah, anda boleh terselamat daripada dunia gelap industri game moden.

Untuk membuat keuntungan, game free to play perlukan dua elemen:

Kalau permainan itu percuma, dari mana datang pembelian? Mudah saja, dari dalam game itu sendiri, melalui satu istilah yang dipanggil transaksi mikro (micro transaction)

Maksudnya, game itu sendiri percuma untuk dimainkan, tapi dalam aplikasi tersebut akan dijual komoditi yang pelbagai.

Komoditi ini pula ada dua jenis, iaitu 1) yang tak mengubah corak permainan seperti prop – prop hiasan untuk meningkatkan estetik game, pisau warna – warni, baju, perisai kuda dan lain – lain.

2) komoditi yang mengubah corak permainan dalam model bayar untuk menang (pay to win), iaitu item yang apabila dibeli oleh pemain menggunakan duit sebenar, akan dapat meningkatkan serangan dan pertahanan, menaikkan level atau dapat senjata – senjata lagenda berkuasa tinggi.

Jerat Transaksi Mikro

Anda mungkin fikir “eleh, mustahil aku akan keluar duit untuk benda – benda tu, aku main untuk suka – suka je”

Benar, pada permulaan sesi mungkin anda akan berfikir demikian. Namun perlu diketahui bahawa game f2p ini memang direka untuk menjerat pengguna sedikit demi sedikit.

Anda mungkin sudah meluangkan masa berjam – jam main aplikasi ini. Anda mula terikat, anda mula ketagih, dan ia menjadi mainan kegemaran anda dalam bilik air. Waktu itulah secara halus aplikasi tersebut akan perkenalkan tembok berbayar (paywall) dalam permainan anda.

Secara tiba – tiba anda tersekat berkali – kali dalam satu level. Bermacam – macam cara anda buat untuk menang, tapi tak dapat juga. Mata anda mula memandang pada kuasa bonus yang diletak cantik di tepi. “Kalau aku beli satu je kuasa ni, aku boleh menang level ni”, anda terfikir.

Kekalahan berkali – kali anda pula memanjangkan masa menunggu sebelum boleh meneruskan permainan untuk mempertahankan kampung anda dari diserang. Ketidaksabaran anda dieksploitasikan. Anda teringat anda sebenarnya boleh beli kuasa untuk potong masa menunggu.

Atau anda mula bosan dengan grinding, iaitu bermain level yang sama berulang – ulang kali untuk naikkan experience dan kumpul matawang game, anda terpandang booster di tepi yang boleh cepatkan kemajuan anda.

Atau anda sudah tak tahan tengok watak utama comel anda mati berkali – berkali dengan bos yang entah kenapa lain macam kesusahan dia. Dan anda fikir pedang lagenda RM 20 itu je yang boleh selamatkan dia.

Perangkap Mengena

Apabila anda akhirnya membuat keputusan untuk membuat pembelian pertama, walaupun dengan harga RM 1, anda sudah mencapai kehendak syarikat.

Sebab kajian menunjukkan apabila anda membuat pembelian pertama, anda akan terus didorong oleh dopamine untuk membuat pembelian – pembelian selanjutnya.

Sebab anda nak menang!

Sampailah anda berbelanja lebih dari harga penuh game tersebut. Seperti pemain ini yang keluarkan 1 juta dollar untuk game Clash of Clan.

Tapi, kalau anda tak nak keluarkan duit macam mana? Ada satu lagi cara, anda mengeluarkan invitation mengajak kawan – kawan media sosial anda memuatturun dan bermain permainan tersebut.

Bermakna, anda mengiklankan permainan tersebut secara percuma, secara organik tanpa bayaran.

Dan setelah anda berbelanja banyak, anda akan diberi gelaran ‘ikan paus’ atau ‘pemain bernilai tinggi’.

Apa yang akan diperlakukan kepada ‘pemain bernilai tinggi’ ini? Data mereka akan dijual kepada syarikat game yang lain untuk mereka iklankan produk mereka pula kerana mereka tahu, mereka adalah golongan yang paling mudah berbelanja.

Kesimpulan.

Jadi, adakah ini bermakna tak boleh langsung keluarkan duit untuk bermain permainan yang anda suka? Tidak juga, kadang – kadang mungkin kita sendiri yang tidak kisah keluarkan sebagai tanda sokongan kepada syarikat yang tinggi kualiti produksinya, atau sebagai sokongan kepada syarikat tempatan.

Yang penting, perlu jadi pengguna yang bijak.